title: Miss Jean Brodien parhaat vuodet

text: Miss Jean Brodien parhaat vuodet () on Ronald Neamen ohjaama brittiläinen draamaelokuva, joka sai ensi-iltansa vuonna 1969. Jean Brodien nimiroolin näyttelee Maggie Smith, joka sai Oscar-palkinnon ja BAFTA-palkinnon roolisuorituksestaan. Jean Brodie oli myös Smithin läpimurtorooli. Muissa rooleissa näyttelevät muun muassa Robert Stephens ja Pamela Franklin, joka tekee elokuvassa uransa tärkeimpiä rooleja.


title: Miss Jean Brodien parhaat vuodet

text: "Miss Jean Brodien parhaat vuodet" perustuu Muriel Sparkin samannimiseen romaaniin vuodelta 1961. "Miss Jean Brodien parhaat vuodet" sijoittuu vuoden 1932 Edinburghiin, missä naimaton vapaamielinen Jean Brodie työskentelee historianopettajana Marcia Blaine -nimisessä tyttökoulussa. Hän ei kuitenkaan välitä opetussuunnitelmasta vaan opettaa romantiikkaa, taidetta ja fasismia. "Miss Jean Brodien parhaat vuodet" oli osallisena myös vuoden 1969 Cannesin elokuvajuhlilla, missä elokuva oli ehdolla Kultaiseen palmuun.


title: Miss Jean Brodien parhaat vuodet

text:
Edinburghissa vuonna 1932 neiti Jean Brodie (Maggie Smith) opettaa koulutytöille maailmasta omalla tavallaan taiteen, fasismin ja romantiikan alalla. Vaikka hänellä on suuri vaikutus oppilaisiinsa, ei koulun tiukka johto juuri arvosta hänen vapaamielistä opetussuunnitelmaansa. Kun yksi oppilaista vie mentorinsa elämänfilosofian liian pitkälle, huojuu Brodien vakaumus pahemman kerran. Häntä alkaa uhata romahdus sekä ammatillisesti että yksityiselämässä.
Näyttelijäkaartissa on kaksi avioparia: Maggie Smith ja Robert Stephens, ja Gordon Jackson ja Rona Anderson.


title: Miss Jean Brodien parhaat vuodet

text: "Miss Jean Brodien parhaat vuodet" -romaanista Jay Presson Allen sovitti näytelmän, joka avattiin Lontoossa vuonna 1966. Tällöin Jean Brodien roolissa oli Vanessa Redgrave. Maggie Smithille ensimmäisenä tarjottiin Jean Brodien roolia näytelmään, mutta joutui kieltäytymään elokuvasitomusten takia. Kun elokuvan tuotanto alkoi, neiti Brodien roolia tarjottiin ensimmäiseksi Vanessa Redgravelle. Tällä kertaa Redgravella oli työsitoumuksia ja kieltäytyi; Smith otti roolin, jota hänelle oli alun perin tarjottukin.


title: Miss Jean Brodien parhaat vuodet

text: Broadwaylle näytelmä siirtyi vuonna 1968, jolloin nimiroolin esitti Zoe Caldwell. Caldwell voitti roolisuorituksestaan Tony-palkinnon. Broadwaylla "Jean Brodie" avattiin Helen Hayes Theaterissa 16. tammikuuta ja sitä esitettiin 379 näytöstä. Elokuva on myös filmatisoitu televisioon 7-osaisena televisiosarjana vuonna 1978; tällöin Geraldine McEwan näytteli nimiroolin.


title: Miss Jean Brodien parhaat vuodet

text: Jay Presson Allen laati myös käsikirjoituksen elokuvaan Muriel Sparkin alkuperäisen teoksen ja oman näytelmäsovituksensa pohjalta. Elokuva kuvattiin lähinnä Skotlannin Edinburghissa, mutta kohtauksia otettiin myös Lontoossa ja Pinewood Studiosilla Buckinghamshiren Iver Heathissa. Elokuvan budjettina oli 2,7 miljoonaa dollaria.


title: Miss Jean Brodien parhaat vuodet

text: "Miss Jean Brodien parhaat vuodet" sai ensi-iltansa kotimaassaan Isossa-Britanniassa 24. helmikuuta vuonna 1969. Yhdysvalloissa elokuva julkaistiin 2. maaliskuuta 1969 New Yorkissa. Suomessa elokuva sai ensi-illan 29. elokuuta 1969. Tuotantoyhtiönä toiminut 20th Century Fox myös toimi elokuvan jakelijana.


title: Miss Jean Brodien parhaat vuodet

text: Ilmestymisensä aikaan elokuva sai kiitettävää palautetta kriitikoilta. Rotten Tomatoes -sivustolla elokuvalla on 88 prosentin "tuore" arvosana, joka perustuu kuuteentoista arvosteluun. Internet Movie Databasessa elokuvalla on 7,7 tähteä kymmenestä.


title: Miss Jean Brodien parhaat vuodet

text: Rod McKuen oli ehdolla Oscar-palkintoon parhaasta laulusta "Jean", josta tuli Oliverin esittämänä suuri hitti syksyllä 1969.


title: Miss Jean Brodien parhaat vuodet

text: 20th Century Fox julkaisi elokuvan DVD:lle Yhdysvalloissa 6. heinäkuuta vuonna 2004. Isossa-Britanniassa Acorn Media julkaisi elokuvan DVD:lle heinäkuussa vuonna 2010.


title: Rare Earth

text: Rare Earth on yhdysvaltalainen rock-yhtye, joka perustettiin vuonna 1960 Detroitissa. Yhtye on tunnetu "Motown Sound"istaan ja se oli Motown -levy-yhtiön leivissä kunnes sai oman levy-yhtiön; "Rare Earth Records", joka nimettiin yhtyeen mukaan. Yhtyeessä on viidellä vuosikymmenellä soittanut 30 eri muusikkoa ja ainoa alkuperäisjäsen on Gil Brigdes.


Yhdysvaltojen kansallinen hurrikaanikeskus (, lyhenne NHC) on hurrikaaneihin ja muihin sääilmiöihin erikoistunut tutkimuslaitos, joka toimii Florida International Universityssä, Miamissa, Floridassa. NHC on Yhdysvaltain kansallisen ilmatieteen laitoksen ("National Weather Service") osasto ja täten osa Yhdysvaltain liittovaltion sää- ja valtamerentutkimusorganisaatiota, NOAA:ta. NHC:tä ei pidä sekoittaa samalla kampusalueella toimivaan International Hurricane Research Centeriin (IHRC).


title: Yhdysvaltojen kansallinen hurrikaanikeskus

text: Keskuksen esimuoto oli 1870-luvulla Kuubaan perustettu hurrikaanivaroituspalvelu. Perustaja Benito Viñesin kuoltua ympäri Yhdysvaltoja perustettiin erilaisia hurrikaanivaroituskeskuksia. Vuonna 1995 näistä merkittävin siirrettiin Miamiin, jossa se yhä pitää pääkeskustaan.


title: Musta (koiraväri)

text: Musta koiravärinä viittaa kokomustaan koiraan. Väritys voi syntyä geneettisesti kahdella eri tavalla, joiden fenotyypit eivät kuitenkaan eroa toisistaan mitenkään.


title: Musta (koiraväri)

text: Termiä musta voidaan käyttää myös viittaamaan kuviollisen koiran eumelaniinin sävyyn erotuksena maksanruskeasta, sinisestä ja liilasta: esimerkiksi ”merkkivärinen musta” ("black and tan") viittaa merkkiväriseen koiraan, jonka eumelaniini on mustaa.


title: Musta (koiraväri)

text: Väritykseltään mustan koiran karvapeite on sysimusta, kirsu, silmänympärykset ja anturat ovat mustanharmaat. Väritystä voi olla vaikea erottaa erityisen tummasta sinisestä, tällöin väri voidaan määritellä esimerkiksi koiran sukupuun tai jälkeläisten perusteella: kaksi diluuttiväristä (sinistä tai liilaa) voi yhdessä tuottaa vain diluuttivärisiä pentuja.


title: Musta (koiraväri)

text: Geneettisesti musta koira on aina E_ tai E_ (E-lokus sallii eumelaniinin tuotannon), lisäksi joko aa (resessiivinen musta: A-lokus ei määrää feomelaniinia lainkaan) tai B_ (dominanttimusta: B-lokus korvaa kaiken A-lokuksen määräämän feomelaniinin eumelaniinilla).


title: Musta (koiraväri)

text: Useimmat kokomustat-, -maksanväriset, -siniset ja -liilat koirat ovat genotyypiltään dominanttimustia. Dominanttimustan koiran värityksen tuottaa dominoivin alleeli B. Dominanttimusta genotyyppi (K) on epistaattinen eli peittävä A-lokuksen suhteen.


title: Musta (koiraväri)

text: K-lokuksen B-alleelia esiintyy yli 50 koirarodulla. Joillain roduilla B on K-lokuksen ainoa alleeli, ja väritys on aina musta, elleivät B-, D-, tai E-lokuksien resessiiviset tekijät muunna sitä.


title: Musta (koiraväri)

text: Dominanttimustan luultiin ensin liittyvän A-lokukseen. 2000-luvun alussa tehdyt tutkimukset vahvistivat dominanttimustan olevan epistaattisen A-lokuksen suhteen, ja tekijälle nimettiin oma lokus, K (blacK).


title: Musta (koiraväri)

text: Hiljattain tunnistettu cockerspanielilla esiintyvä E-lokuksen alleeli tuottaa yhdessä dominanttimustan genotyypin kanssa dominokuviota muistuttavan värityksen. Toistaiseksi kyseessä on ainoa geenitekijä, joka muuttaa geneettisesti dominanttimustan yksilön fenotyyppiä olematta sen suhteen täysin epistaattinen.


title: Musta (koiraväri)

text: Resessiivinen musta on melko harvinainen väritys koirilla, mutta sitä esiintyy varmuudella ainakin saksanpaimenkoirassa. Resessiivinen musta syntyy, kun koiralla on A-lokuksessa homotsygootti aa-genotyyppi. Mustan värityksen tuottava a-alleeli on lokuksen resessiivisin alleeli, mistä johtuu värityksen nimitys. Lokuksen yleisemmät alleelit tuottavat esimerkiksi soopeli-, riista- ja merkkiväritykset.


title: Västerås SK Bandyklubb

text: Västerås SK Bandyklubb "(VSK Bandy)" on jääpalloseura Västeråsista. VSK Bandy on vuonna 1904 perustetun urheiluseuran Västerås SK:n jääpallojaosto. Seuran jääpallon edustusjoukkue pelaa Ruotsin pääsarjassa Elitserienissä.


title: Västerås SK Bandyklubb

text: Västerås SK perustettiin vuonna 1904, ja jääpallo on kuulunut sen ohjelmaan seuran perustamisesta lähtien. Västerås SK oli yksi osallistuvista seuroista, kun jääpallon Ruotsin mestaruuskilpailu järjestettiin ensimmäistä kertaa vuonna 1907. Ensimmäisen mestaruutensa seura voitti vuonna 1923.


title: Västerås SK Bandyklubb

text: Västerås SK:n uusimmat menestysvuodet sijoittuvat 1990-luvulle, jolloin se voitti useita maan mestaruuksia. Tuorein mestaruus on vuodelta 2016.


title: Västerås SK Bandyklubb

text: Västerås SK on 19:llä mestaruudellaan Ruotsin kaikkien aikojen menestynein jääpalloseura.


title: Graciela Martins

text: Graciela Martins (s. 15. huhtikuuta 1987 Bissau) on guineabissaulainen pikajuoksija. Hän kilpaili vuoden 2012 kesäolympialaisissa Lontoossa naisten 400 metrin juoksussa, mutta putosi ensimmäisellä kierroksella jäätyään erässään kuudennelle sijalle ajalla 58,30.


title: Aapo Kohonen

text: Aabraham (Aapo) Kohonen (1864–1930) oli suomalainen kansakoulunopettaja ja päätoimittaja.


title: Aapo Kohonen

text: Aapo Kohonen toimi kansankoulunopettajana Helsingissä 1886–1912. Hän oli Kansakoulun Lehden omistaja ja päätoimittaja 1892–1919 ja kirjankustannusyhtiö Otavan apulaisjohtaja 1910–1930. Kohosen ominta alaa oli piirustuksenopetus. Hän teki tunnetuksi piirustuksen opetuksen uusia ajatuksia julkaisemissaan kirjoissa, esimerkiksi "Piirustuksen opetus kansakoulussa" ja "Piirustusvihkonen oppilasten käteen" (1897).


title: Aapo Kohonen

text: Kohonen kuvitti vuodesta 1894 suomenmielistä Matti Meikäläinen -nimistä pilalehteä , jonka Bobrikov lakkautti 1899. Kohonen osti Matti Meikäläinen -lehden vuoden 1894 lopussa.


title: Aapo Kohonen

text: Kohoselle myönnettiin Suomen ensimmäinen kouluneuvoksen arvonimi vuonna 1924. Kohosen poika Armas Kohonen oli lääketieteen opiskelut aloittanut jääkäri, joka kuoli Messukylän taistelussa 23. maaliskuuta 1918.


title: Frederick Boylstein

text: Frederick ("Fred") Boylstein (16. maaliskuuta 1903 Ford City, Pennsylvania – 28. helmikuuta 1972 Kittanning, Pennsylvania) oli yhdysvaltalainen nyrkkeilijä. Hän kilpaili vuoden 1924 kesäolympialaisissa Pariisissa ja sai kevytsarjassa pronssimitalin. Samana vuonna hän voitti AAU-tittelin.


title: Frederick Boylstein

text: Olympialaisten jälkeen Boylsteinista tuli ammattilainen, ja hänen uransa kesti vuoteen 1934. Hän työskenteli suurimman osan elämästään poliisina, ja lisäksi hän toimi nyrkkeilyvalmentajana.


title: Tädin kanssa maailmalla

text: Tädin kanssa maailmalla () on George Cukorin ohjaama yhdysvaltalainen komediaelokuva vuodelta 1972. Elokuvan pääosissa ovat Maggie Smith ja Alec McCowen.


title: Tädin kanssa maailmalla

text: "Tädin kanssa maailmalla" perustuu Graham Greenen samannimiseen romaaniin vuodelta 1969. Jay Presson Allen ja Hugh Wheeler laativat käsikirjoituksen romaanin pohjalta.


title: Tädin kanssa maailmalla

text:
"Tädin kanssa maailmalla" kertoo viisikymppisestä pankkivirkailija Henry Pullingista (Alec McCowen), joka tapaa kauan sitten kadonneen Augusta-tätinsä (Maggie Smith). Henryn tavanomainen normaali elämä pankin ja oman puutarhansa välillä loppuu, kun hän lähtee räväkän tätinsä mukaan seikkailuihin ympäri maailmaa. Augusta on matkalla pelastamaan elämänsä rakkautta rikollisliigan hampaista.
Ohjaaja George Cukor alun perin antoi Katharine Hepburnille kopion Graham Greenen romaanista ja kertoi hänelle, että hän haluaisi hänet elokuvaan Augustan rooliin. Hepburn ei aluksi ollut tyytyväinen ensimmäiseen käsikirjoitukseen, mutta luettuaan sen vielä monta kertaa, hän hyväksyi tekemään elokuvan. Loppujen lopuksi Hepburn ei ollutkaan tyytyväinen lopulliseen käsikirjoitukseen ja Jay Presson Allen lopulta ehdotti, että Hepburn itse uudelleenkirjoittaisi käsikirjoituksen. Työskenneltyään kuukausia käsikirjoituksen parissa, Hepburn toimitti sen Metro-Goldwyn-Mayerille, mutta studiopäällikön James T. Aubreyn mielestä käsikirjoituksesta puuttui alkuperäisen romaanin charmi. Lisäksi Aubrey halusi Augustan näkyvän takaumissa nuorempana naisena, ja Aubreyn mielestä Hepburn olisi liian vanha tekemään siitä vakuuttavan. Hepburn hylkäsi elokuvahankkeen, koska studio ei pitänyt hänen muutoksistaan käsikirjoituksessa.


title: Tädin kanssa maailmalla

text: Pukusuunnittelija Anthony Powellista tuli Maggie Smithin läheinen ystävä. Hän työskenteli Smithin puvustajana tämän myöhemmissä elokuvissa "Kuolema Niilillä" (1978), "Rikos auringon alla" (1982) ja "Hook – Kapteeni Koukku" (1991) sekä näytelmissä "Private Lives" ja "Lettice and Lovage".


title: Tädin kanssa maailmalla

text: "Tädin kanssa maailmalla" kuvattiin Englannissa, Ranskassa, Italiassa, Marokossa, Espanjassa, Turkissa ja silloisessa Jugoslaviassa (nykyisin Slovenia, Kroatia, Bosnia-Hertsegovina, Montenegro, Serbia ja Makedonia).


title: Tädin kanssa maailmalla

text: Elokuvan tunnuskappaleen "Serenade of Love" oli kirjoittanut Jackie Trent ja Tony Hatch. Kappaleen esitti Petula Clark.


title: Tädin kanssa maailmalla

text: "Tädin kanssa maailmalla" sai ensi-iltansa kotimaassaan Yhdysvalloissa 17. joulukuuta vuonna 1972 New Yorkissa. Isossa-Britanniassa elokuva julkaistiin 15. helmikuuta vuonna 1973 Lontoossa. Suomessa elokuva sai ensi-iltansa 16. marraskuuta 1973. Tuotantoyhtiönä toiminut Metro-Goldwyn-Mayer myös toimi elokuvan jakelijana. Elokuva tuotti Yhdysvalloissa ja Kanadassa ilmestymisvuotenaan 1 075 000 dollaria. "Tädin kanssa maailmalla" sai kriitikoilta kiitettävän vastaanoton.


title: Tädin kanssa maailmalla

text: "Tädin kanssa maailmalla" julkaistiin VHS:lle Yhdysvalloissa 26. maaliskuuta vuonna 1996. Virallinen DVD-julkaisu julkaistiin 1. marraskuuta vuonna 2011.


title: Puolustusvoimien tutkimuskeskus

text: Puolustusvoimien tutkimuskeskus (lyhenne PvTK tai PvTutkK) oli vuoteen 1999 asti toiminut Suomen puolustusvoimiin kuulunut sotilaslaitos. Se oli Pääesikunnan alainen ja tuotti tutkimuspalveluita puolustuslaitoksen ja maanpuolustuksen kehittämiseksi ja päätöksenteon tueksi.


title: Puolustusvoimien tutkimuskeskus

text: Keskus toimi Ylöjärven Lakialassa.


title: Puolustusvoimien tutkimuskeskus

text: Se yhdistettiin vuoden 1999 alussa Sähköteknillisen tutkimuslaitoksen kanssa osaksi Puolustusvoimien teknillistä tutkimuslaitosta.


title: Puolustusvoimien tutkimuskeskus

text: Keskus toimi aikaisemmin nimellä Puolustuslaitoksen tutkimuskeskus (PlTutkK).


title: Puolustusvoimien tutkimuskeskus

text: Keskuksen johtajina toimivat seuraavat upseerit:


title: Sonja Balun

text: Sonja Balun (s. 12. joulukuuta 1955) on itävaltalainen entinen taitoluistelija. Hän kilpaili vuoden 1972 talviolympialaisissa Sapporossa ja jäi naisten yksinluistelussa 17. sijalle. Hän osallistui myös useisiin taitoluistelun maailman- ja Euroopan-mestaruuskilpailuihin, mutta ei saanut niissä mitaleita. Balun meni naimisiin jääkiekkoilija Kurt Harandin kanssa.


title: Börje Backström

text: Rolf Börje Backström (20. heinäkuuta 1908 Helsinki – 20. helmikuuta 1999) oli suomalainen kenraaliluutnantti.


title: Börje Backström

text: Backström kävi kadettikoulun 1932-1934, taistelukoulun komentajakurssin 1953-1954 sekä sotakorkeakoulun 1957-1959. Uransa alkuvaiheessa hän palveli Uudenmaan rykmentissä. Sodassa hän toimi niin pataljoonaupseerina, komppanianpäällikkönä, pataljoonan komentajana ja taisteluosaston komentajana sekä väliaikaisena JR 24:n komentajana. Sodan jälkeen hän toimi Uudenmaan sotilaspiirissä 1945-1954, aliupseerikoulun johtajana 4. prikaatissa 1954-1955, esikuntapäällikkönä Uudenmaan prikaatissa sekä Pohjois-Savon prikaatin komentajana 1959-1961. Kadettikoulun johtajana hän toimi 1961-1966, minkä jälkeen hän toimi osastopäällikkönä Pääesikunnassa.


title: Börje Backström

text: Ylennykset: Vänrikki 1934, luutnantti 1936, kapteeni 1940, majuri 1943, everstiluutnantti 1955, eversti 1959, kenraalimajuri ?, kenraaliluutnantti 1993.


title: John Kolehmainen

text: John Ilmari Kolehmainen (2. heinäkuuta 1910 Conneaut, Ohio, Yhdysvallat – 25. elokuuta 1995 Kanada) oli amerikansuomalainen historioitsija. Hän oli historian ja valtiotieteen professorina Heidelberg Collegessa Ohion Tiffinissä ja Fulbright-luennoitsijana Helsingin yliopistossa 1955–1956. Hänen elämäntyönsä oli suomalaissiirtolaisten vaiheiden tutkimus ja siihen liittyvän kiinnostuksen herättäminen. Kolehmainen oli 1940–1960-luvulla harvoja amerikansuomalaisten historiasta kiinnostuneita akateemisia tutkijoita Yhdysvalloissa, mutta hänen tutkimuksiaan arvosteltiin myöhemmin aiheen liiasta romantisoimisesta.


title: John Kolehmainen

text: Kolehmaisen molemmat vanhemmat olivat suomalaisia siirtolaisia Viitasaarelta ja myös hänen vaimonsa oli sukujuuriltaan suomalainen. Kolehmainen opiskeli Case Western Reserve Universityssä Ohion Clevelandissä ja väitteli vuonna 1937 tohtoriksi aiheenaan Pohjois-Ohion suomalaisasutus. Hän julkaisi vuonna 1947 bibliografisen tutkimuksen amerikansuomalaisten historiasta, vuonna 1950 tutkimuksen Wisconsinin suomalaisten historiasta (yhdessä George W. Hillin kanssa), vuonna 1955 "Raivaaja"-lehden historiikin, vuonna 1973 tutkimuksen "Kalevalasta" ja vuonna 1985 sota-aikana toimineesta Amerikan ääni -radioasemasta. Kolehmainen edisti suomalaisten ja amerikkalaisten siirtolaisuuden tutkijoiden yhteistyötä ja auttoi Turun yliopiston aihetta käsitelleen suuren tutkimusprojektin käynnistämisessä 1970-luvulla.


title: Olli-Pekka Kärkkäinen

text: Olli-Pekka Kärkkäinen (s. 1958) on suomalainen suunnistaja ja kestävyysurheiluvalmentaja. Hän on koulutukseltaan liikuntatieteen maisteri.


title: Olli-Pekka Kärkkäinen

text: Omalla suunnistusurallaan Kärkkäinen edusti Vaajakosken Terää. Jukolan viestissä 1982 Kärkkäinen suunnisti kolmannen osuuden joukkueen sijoittuessa toiseksi.


title: Olli-Pekka Kärkkäinen

text: Kärkkäinen toimi Suomen Suunnistusliiton kehityspäällikkönä vuosina 1984–1985 ja päävalmentajana vuosina 1985–1989. Vuosina 1991–1997 hän toimi Tanskan suunnistusmaajoukkueen päävalmentajana. Tanskan yleisurheilumaajoukkueen päävalmentajana hän toimi vuosina 1999–2003. Vuosina 2003–2008 hän johti valmennuskeskusta Etelä-Afrikassa ja vuodesta 2008 hän toimi Liikunnan ja kansanterveyden edistämissäätiön suunnittelijana.


title: Olli-Pekka Kärkkäinen

text: Tammikuussa 2013 Kärkkäinen valittiin Suomen Olympiakomitean kestävyyslajien lajiryhmävastaavaksi. Hänen vastuualueinaan ovat ampumahiihto, hiihto, pyöräily, suunnistus, uinti ja yleisurheilulajeista kestävyysjuoksu ja kävely.


title: Olli-Pekka Kärkkäinen

text: Kärkkäisen valmennettaviin ovat kuuluneet muun muassa Wilson Kipketer ja Carsten Jørgensen.


title: Keskussääasema

text: Keskussääasema oli Suomen puolustusvoimien sääpalvelut tuottanut yksikkö, joka toimi itsenäisenä vuoteen 1985 saakka.


title: Keskussääasema

text: Keskussääasema perustettiin vuonna 1924 nimellä Sotilasmeteorologinen Keskusasema. Laitoksen lyhenteenä käytettiin "KSääAs" uuden nimen tultua käyttöön vuonna 1941. Myös nimi Päämajan Keskussääasema on ollut käytössä.


title: Keskussääasema

text: Yksikkö on toiminut Viipurissa, Imatralla, Mikkelissä, Hämeenlinnassa, Helsingin Vallisaaressa (1946 - ) ja Jyväskylän maalaiskunnan Tikkakoskella osana Luonetjärven varuskuntaa 1965 - 1985.


title: Keskussääasema

text: Keskussääasema toimi kenttätykistön alaisuudessa vuodesta 1940 alkaen ja palveli tykistöjoukkoja vuoteen 1965 saakka. Tila- ym. resurssien parannettua se alkoi tuottaa palveluja myös muille puolustushaaroille Tikkakoskelta käsin. Suojelukoulu ja Keskussääasema yhdistettiin Suojelu- ja Sääkouluksi 1. syyskuuta 1985.


title: Keskussääasema

text: Keskussääaseman päällikkönä ovat toimineet:


title: Ragnar Grönvall

text: Ragnar Robert Grönvall (28. helmikuuta 1901 Helsinki – 12. syyskuuta 1989 Helsinki) oli suomalainen kenraalimajuri. Hän toimi sotien aikana puolustusvoimien ylipäällikön marsalkka Mannerheimin sekä kolmen eri tasavallan presidentin adjutanttina.


title: Ragnar Grönvall

text: Grönvall valmistui kadettikoulusta 1921 ja sotakorkeakoulusta 1929 (ye-upseeri 1930). Vuosina 1921–1927 hän toimi KTR 1:ssa eri tehtävissä. 1930-luvulla Grönvall oli 1. divisioonan esikunnassa sekä Suomen valkoisen kaartin komppanianpäällikkönä. 1937–1939 hän toimi yleisesikunnassa toimistoupseerina. Puolustusvoimien ylipäällikön eli marsalkka Mannerheimin adjutanttina hän toimi vuodet 1939-1944. Hän jatkoi myös adjutanttina Mannerheimin presidenttikauden aikana, ja edelleen myöhemmin myös Paasikiven sekä Kekkosen ensimmäisenä adjutanttina.


title: Ragnar Grönvall

text: Ylennykset: Vänrikki 1921, luutnantti 1922, kapteeni 1928, majuri 1937, everstiluutnantti 1941, eversti 1945, kenraalimajuri 1955.


title: Mikko Kolehmainen (yritysjohtaja)

text: Mikko Adolf Kolehmainen (21. heinäkuuta 1863 – 26. huhtikuuta 1927 Riihimäki) oli suomalainen teollisuusjohtaja. Hän oli Riihimäen Lasin perustajia vuonna 1910 ja toimi yrityksen teknisenä johtajana vuoteen 1927.


title: Mikko Kolehmainen (yritysjohtaja)

text: Hänen poikiaan ovat:


title: Pehr-Johan Gummerus

text: Pehr-Johan Gummerus (30. kesäkuuta 1911 Helsinki – 8. tammikuuta 1967) oli suomalainen kenraalimajuri, joka teki uraansa erityisesti viestitehtävissä.


title: Pehr-Johan Gummerus

text:
Gummerus opiskeli Kadettikoulun 15. kadettikurssilla 1931-1933 ja suoritti 1935 Taistelukoulussa luutnanttikurssin. 1943 hän oli opiskelemassa Saksan maavoimien viestikoulussa sekä Führerschulessa. 1947-1948 hän opiskeli Sotakorkeakoulun viestiosastolla. Sotilasuransa hän aloitti Uudenmaan Rykmentissä, jossa palveli nuorempana upseerina vuosina 1933–1937 ja komppanian päällikkönä 1938. Talvisodassa hän toimi Viestikoulutuskeskuksessa pataljoonan komentajana. Vuonna 1940 hän toimi Viestipataljoona 10:n aliupseerikoulun johtajana ja 1941 12. prikaatin viestikomppanian päällikkönä.
Jatkosodassa Gummerus palveli Viestipataljoona 35:n komentajana koillisrintamalla vuonna 1941, viestikomentajana 6.Divisioonan esikunnassa Maaselässä 1942–1943, Karjalankannaksella 1944 ja pohjoisella rintamalla 1944–1945. Sodan ja sotakorkeakoulun käymisen jälkeen hän toimi mm. toimistopäällikkönä Viestirykmentissä ja pääesikunnan viestiosastolla 1949–1952. Seuraavina vuosina 1953–1954 hän opetti sotakorkeakoulussa palaten takaisin pääesikuntaan aselajitoimiston päälliköksi 1954-1959. Viestirykmenttiä Gummerus komensi 1959–1963. Pääesikunnan viestiosaston päällikkönä hän toimi 1963–1965 ja viestitarkastajana 1965–1967.


title: Pehr-Johan Gummerus

text: Ylennykset: Vänrikki 1933, luutnantti 1935, kapteeni 1940, majuri 1942, everstiluutnantti 1954, eversti 1959, kenraalimajuri 1965.


title: Sam Mangwana

text: Sam Mangwana (s. 1945 Kinshasa) on kinshasankongolainen soukousia esittävä laulaja. Hänen vanhempansa olivat Kinshasaan muuttaneita angolalaisia. Mangwana opiskeli musiikkia Pelastusarmeijan kuoron jäsenenä ja aloitti ammattimuusikon uransa teini-iässä. Hän oli jo 17-vuotiaana päässyt päälaulajaksi ja sovittajaksi Tabu Ley Rochereaun Africa Fiesta -yhtyeeseen. Lisäksi hän esiintyi muun muassa Francon TPOK Jazzissa.


title: Sam Mangwana

text: Vuonna 1976 Mangwana perusti oman African All Stars -yhtyeensä. Hän julkaisi ensimmäisen hittinsä vuonna 1986, jolloin ilmestyi single "Maria Tebba". Mangwana on tuonut soukousin kansainvälisille lavoille. Vuonna 1999 hän teki Yhdysvaltain-kiertueen Dizzy Mandjekun ja Papa Noelin kanssa, ja seuraavana vuonna häneltä ilmestyi "Sam Mangwana Sings Dinu Vangu" -äänite.


title: Jules Randrianarivelo

text: Jules Randrianarivelo (s. 28. marraskuuta 1956) on madagaskarilainen entinen kestävyysjuoksija. Hän putosi vuoden 1980 kesäolympialaisissa Moskovassa miesten 10 000 metrin juoksussa ensimmäisellä kierroksella jäätyään eränsä yhdenneksitoista. Lisäksi hän kilpaili maratonissa jääden 25. sijalle.


title: Jules Randrianarivelo

text: Randrianarivelo osallistui vielä vuoden 1984 kesäolympialaisiin Los Angelesissa ja jäi maratonissa 72. sijalle. Hänen henkilökohtainen ennätysaikansa 10 000 metrin juoksussa on 28:42.0 (1979) ja maratonissa 2:17:14 (1979).


title: Kim Chang-son

text: Kim Chang-son (s. 11. huhtikuuta 1952) on pohjoiskorealainen entinen kestävyysjuoksija. Hän jäi miesten maratonissa kesäolympialaisissa 1972 Münchenissä 37. sijalle ajalla 2:26:45.6 ja kesäolympialaisissa 1976 Montrealissa 44. sijalle ajalla 2:27:38.8. Kimin ennätysaika maratonissa on 2:14:35 (1976).


title: Alfredo Peñaloza

text: Alfredo Peñaloza Carmona (s. 31. maaliskuuta 1947 México) on meksikolainen entinen kestävyysjuoksija. Hän jäi miesten maratonissa kesäolympialaisissa 1968 Méxicossa 13. sijalle ajalla 2:29:48.8 ja kesäolympialaisissa 1972 Münchenissä 45. sijalle ajalla 2:29:51.0.


title: Alfredo Peñaloza

text: Pan-Amerikan kisoissa Peñaloza sai maratonissa pronssimitalin (1967). Hänen henkilökohtainen ennätysaikansa on 2:18:16 (1970).


title: Fernando Bustos

text: Fernando Bustos Castañeda (1. elokuuta 1944 México – 23. syyskuuta 1979 Tepeji del Río de Ocampo) oli meksikolainen jalkapalloilija. Hän osallistui vuoden 1968 kesäolympialaisiin Méxicossa ja kuului siellä neljänneksi sijoittuneeseen Meksikon miesten joukkueeseen. Pan-Amerikan kisoissa hän voitti joukkueensa kanssa kultaa (1967).


title: Quvenzhané Wallis

text: Quvenzhané Wallis (s. 28. elokuuta 2003 Houma, Louisiana) on yhdysvaltalainen näyttelijä.


title: Quvenzhané Wallis

text: Wallis tunnetaan parhaiten elokuvasta "Beasts of the Southern Wild", josta hän sai parhaan naispääosan Oscar-ehdokkuuden vain 9-vuotiaana ollen näin kaikkien aikojen nuorin ehdokas. Elokuvan kuvauksissa hän oli 6-vuotias.


title: Quvenzhané Wallis

text: Vuonna 2014 Wallis näytteli pääosaa musikaalielokuvassa "Annie", josta hän sai parhaan naispääosan Golden Globe -ehdokkuuden.


title: Frozen – huurteinen seikkailu

text: Frozen – huurteinen seikkailu ("Frozen") on vuonna 2013 ensi-iltansa saanut Disneyn animaatioelokuva. Elokuvan innoittajana on toiminut H. C. Andersenin kirjoittama "Lumikuningatar"-satu. Elokuvan päähenkilöt ovat prinsessasiskokset Anna ja Elsa. Elsalla on kyky taikoa jäätä ja lunta, mutta hän ei osaa hallita taikavoimiaan ja eristäytyy muusta maailmasta. Elokuvan alkuperäisversiossa hahmoja ääninäyttelevät Kristen Bell ja Idina Menzel, ja suomenkielisessä versiossa Saara Aalto ja Katja Sirkiä.


title: Frozen – huurteinen seikkailu

text: Elokuva julkaistiin Yhdysvalloissa 27. marraskuuta 2013 ja Suomessa 20. joulukuuta 2013. Elokuva oli arvostelu- ja kaupallinen menestys: syksyyn 2014 mennessä se oli kerännyt maailmanlaajuisesti lippuluukuilla lähes 1,3 miljardia dollaria. Elokuvateattereiden lipputuloilla mitattuna "Frozen" on maailman menestynein animaatioelokuva. Tuloja on tämän lisäksi kertynyt myös oheistuotteista kuten leluista, peleistä, vaatteista ja musiikista. Elokuvan Oscar-palkitun tunnuskappaleen ”Let It Go” laulavat elokuvassa Idina Menzel ja lopputeksteissä Demi Lovato. Molemmat versiot julkaistiin elokuvan soundtrackillä.


title: Frozen – huurteinen seikkailu

text: Elokuva on saanut jatkoa lyhytanimaatioista "Frozen – kuumetta" (2015) ja "Olafin jouluinen seikkailu" (2017). Elokuvasta on kehitteillä myös kokopitkä jatko-osa, "Frozen 2", jonka on tarkoitus saada ensi-iltansa 27. marraskuuta 2019. Elokuvasta tehtiin Broadway-musikaali keväällä 2018.


title: Frozen – huurteinen seikkailu

text: Pohjoisessa Arendellessa elää kuningas ja kuningatar, joilla on kaksi tytärtä: prinsessat Anna ja Elsa. Kruununperijätär Elsa on syntynyt taianomaisten voimien kanssa, joiden avulla hän voi hallita jäätä ja lunta. Eräänä yönä tyttöjen leikkiessä Elsa vahingoittaa sisartaan pahoin. Kuningas ja kuningatar vievät tyttärensä peikkojen luo, jossa Peikkopappa parantaa Annan ja neuvoo Elsaa opettelemaan voimiensa hallitsemista. Kuningaspari päättää eristää siskot toisistaan ja sulkea linnan muulta maailmalta. Anna kasvaa optimistisena yksinäisyydessä, Elsa omia voimiaan peläten. Tyttöjen ollessa teini-ikäisiä heidän vanhempansa menehtyvät.


title: Frozen – huurteinen seikkailu

text: Kun Elsa tulee täysi-ikäiseksi, valtakunta alkaa valmistella kruunajaisia. Linnan portit avataan, ja ulkomaailma kohtaa kaksi hyvin erilaista prinsessaa: elämänmyönteisen ja iloisen Annan sekä pidättyväisen ja hermostuneen Elsan. Juhlakansan mukana kruunajaisiin saapuvat juonitteleva Weseltonin herttua sekä nuori ja komea Eteläsaarten prinssi Hans.


title: Frozen – huurteinen seikkailu

text: Elsa kruunataan Arendellen uudeksi kuningattareksi ja juhlat alkavat. Hans ja Anna löytävät yhteisen sävelen nopeasti, ja pian Hans kosii Annaa, joka suostuu empimättä. Elsa kieltäytyy siunaamasta heidän liittoaan, ja sisarukset riitaantuvat. Hermostunut Elsa paljastaa jäiset voimansa koko juhlakansalle. Weseltonin herttua lietsoo ihmisiin paniikkia, ja Elsa pakenee Pohjoisvuorelle jäädyttäen tietämättään koko kesäisen Arendellen ikitalveen. Anna päättää etsiä sisarensa ja jättää valtakunnan vastuun prinssi Hansille.


title: Frozen – huurteinen seikkailu

text: Paettuaan Elsa koettelee voimiaan ja rakentaa upean jääpalatsin asuinsijakseen. Anna törmää saamelaiseen vuoristomieheen Kristoffiin ja hänen poroonsa Sveniin. Kristoff suostuu viemään Annan Elsan luo, koska Anna auttaa häntä tarvikkeiden ostossa. Kolmikkoon liittyy pian myös Elsan luoma lumiukko Olaf, joka unelmoi lämmöstä. Ryhmä löytää Elsan palatsin, ja Anna yrittää taivutella sisarensa palaamaan Arendelleen. Elsa järkyttyy kuullessaan loihtineensa ikitalven ja kiihtyneenä jäädyttää vahingossa Annan sydämen. Elsa loihtii Vaahtokarkki-lumihirviön, ja Anna ja Kristoff joutuvat pakenemaan palatsista.


title: Frozen – huurteinen seikkailu

text: Annan hiukset alkavat muuttua valkeiksi, ja Kristoff ymmärtää mistä on kyse. Hän vie Annan peikkoperheensä luo, ja Peikkopappa kertoo, että Annan voi pelastaa vain tosirakkauden teko. Kristoff päättää viedä Annan Hansin luo, jotta Hans voisi suudella Annaa ja tyttö pelastuisi. Samalla Elsan itsehillintä alkaa järkkyä, ja joukko Arendellesta tulleita miehiä hyökkää hänen kimppuunsa. Elsa taistelee vastaan kaikin voimin, kunnes Hans saa hänet järkiinsä. Jääpalatsi alkaa luhistua, ja Elsa menettää tajuntansa.


title: Frozen – huurteinen seikkailu

text: Elsa herää vangittuna Arendellen vankityrmästä. Hans kertoo, ettei Anna ole palannut vieläkään, ja pyytää Elsaa palauttamaan kesän. Elsa paljastaa Hansille, ettei tiedä miten talven saa päättymään. Kristoff tuo heikkokuntoisen Annan takaisin Arendelleen ja palaa Svenin kanssa kohti erämaata. Anna pyytää Hansilta tosirakkauden suudelmaa pelastuakseen, mutta Hans kieltäytyy ja paljastaa todelliset suunnitelmansa. Hans jättää Annan jäätymään kylmään ja lukittuun huoneeseen.


title: Frozen – huurteinen seikkailu

text: Hans kertoo Annan kuolleen ja määrää Elsan surmattavaksi maanpetoksesta. Elsa pakenee tyrmästä, ja Arendellen lumimyrsky voimistuu. Kristoff huomaa jonkin olevan vialla ja palaa Svenin selässä takaisin Arendelleen. Olaf pelastaa Annan lukitusta huoneesta ja saa Annan tajuamaan Kristoffin rakkauden.


title: Frozen – huurteinen seikkailu

text: Anna ja Kristoff koettavat tavoittaa toisensa, ennen kuin on liian myöhäistä. Hans tavoittaa pakenevan Elsan ja kertoo Annan kuolleen Elsan taian vuoksi. Murtunut Elsa lyyhistyy, ja lumimyrsky alkaa laantua. Anna ja Kristoff huomaavat toisensa, ja Kristoff juoksee kohti Annaa voidakseen pelastaa tämän tosirakkauden teolla. Anna vaihtaa suuntaa viime hetkellä päättäen pelastaa Elsan itsensä sijasta, ja heittäytyy Elsan eteen Hansin yrittäessä surmata tämän miekalla. Anna jäätyy juuri kun miekan terä koskettaa häntä, ja Hans paiskautuu jäätymisen voimasta taaksepäin.


title: Frozen – huurteinen seikkailu

text: Elsa ymmärtää Annan uhrauksen ja puhkeaa lohduttomiin kyyneliin. Hetken kuluttua Anna kuitenkin sulaa ikijäästä, sillä hänen uhrauksensa Elsan puolesta oli pelastava "tosirakkauden teko". Elsa ymmärtää rakkauden sulattavan jään ja palauttaa viimein kesän Arendelliin. Hän myös tajuaa pystyvänsä hallitsemaan voimiaan rakkaudella, ei pelolla. Juhlavieraat pääsevät lähtemään Arendellista, ja kiero prinssi Hans heitetään laivan tyrmään kohti kotimaataan. Olaf saa nauttia oman lumimyräkkänsä ansiosta kesän riemuista, Anna ja Kristoff suutelevat, ja Elsa kokee viimein hyväksyntää. Elsa loihtii suuren luistinradan koko valtakunnan iloksi ja lupaa Annalle, ettei linnan portteja suljeta enää ikinä.


title: Frozen – huurteinen seikkailu

text: Muiden peikkojen rooleissa ovat Antti Jaakola, Pasi Ruohonen, Antti L. J. Pääkkönen, Ulla Renko, Raili Raitala, Katja Aakkula, Samuel Harjanne ja Camilla Bäckman.


title: Frozen – huurteinen seikkailu

text: Jäämiehiä esittävät Ari Leskelä, Eero Vitie, Ilkka Järvinen, Kim Gustafsson, Makla Laine, Matti Collan, Reijo Österlund sekä Simo Karhula.


title: Frozen – huurteinen seikkailu

text: Elokuvan alkuperäislauluista vastaavat Kristen Anderson-Lopez ja Robert Lopez sekä elokuvamusiikista Christophe Beck.Rotten Tomatoes -sivuston mukaan 188 arvostelun perusteella laskettuna kriitikoiden arvosteluista 89 prosenttia oli positiivisia.


title: Frozen – huurteinen seikkailu

text: Taloudellisesti "Frozen – huurteinen seikkailu" oli lippukassamenestys: se tuotti maailmanlaajuisesti yli miljardi dollaria. Elokuva on kaikkien aikojen yhdeksänneksi eniten tuottanut elokuva, kaikkien aikojen eniten tuottanut animaatio, vuoden 2013 toiseksi tuottanein elokuva, vuoden 2013 eniten tuottanut animaatio ja Walt Disney Animation Studiosin kaikkien aikojen tuottanein animaatio.


title: Frozen – huurteinen seikkailu

text: Vuonna 2014 elokuvaa myytiin Suomessa 47 000 kappaletta DVD:nä, ja se oli Suomen viidenneksi myydyin DVD. Blu-ray-levyjä myytiin toiseksi eniten, 12 000 kappaletta.


title: Lore (elokuva)

text: Lore on vuonna 2012 ensi-iltansa saanut Cate Shortlandin ohjaama elokuva.


title: Lore (elokuva)

text: Lore kertoo viidestä saksalaisesta sisaruksesta, joiden isä on natsiupseeri ja äiti uskollinen kansallissosialismin kannattaja. Vanhemmat jäävät amerikkalaisten vangeiksi toisen maailmansodan lopulla, ja lapset lähtevät 900 kilometrin matkalle Baijerista Hampuriin ja sieltä isoäitinsä luo Husumiin Pohjanmeren rannikolle.


title: Saskia Rosendahl

text: Saskia-Sophie Rosendahl (s. 1993 Halle) on saksalainen näyttelijä.


title: Saskia Rosendahl

text: Saskia Rosendahl kävi Hallen oopperan balettikoulua vuosina 2001–2011 ja esiintyi Hallen Neuen Theaterin improvisaatioryhmässä vuodesta 2008. Elokuvadebyyttinsä hän teki pienessä roolissa Wolfgang Dinslagen elokuvassa "Für Elise" (2012). Enemmän huomiota hän sai pääroolistaan Cate Shortlandin elokuvassa "Lore" (2012), joka palkittiin muun muassa Locarnon ja Tukholman elokuvajuhlilla. Variety-lehti kehui Rosendahlin roolisuoritusta ja piti häntä lupaavana uutena näyttelijänä.


title: Saskia Rosendahl

text: Vuonna 2013 Rosendahlille myönnettiin Berliinin elokuvajuhlilla Shooting Stars -tunnustus, jolla tuetaan nuoria eurooppalaisia näyttelijöitä ja heidän uraansa.


title: Peter Ivars

text: Peter Ivars on suomalainen suunnistaja ja viestisuunnistuksen MM-mitalisti.


title: Peter Ivars

text: Ivars osallistui ensimmäisen kerran MM-kilpailuihin vuonna 1985 ja edusti Suomea neljissä peräkkäisissä MM-kilpailuissa. Parhaan menestyksensä hän saavutti Skövdessä vuonna 1989, jolloin hän sijoittui normaalimatkalla kuudenneksi ja voitti viestipronssia. Viestissä suunnistivat hänen lisäkseen Keijo Parkkinen, Ari Kattainen ja Reijo Mattinen.


title: Peter Ivars

text: Suunnistuksen maailmancupiin Ivars osallistui vuosina 1986–1990. Vuonna 1988 hän sijoittui toiseksi elokuussa Unkarissa järjestetyssä pitkän matkan osakilpailussa. Samana vuonna hän sijoittui kokonaiskilpailun seitsemänneksi.


title: Peter Ivars

text: Seuratasolla Ivars edusti IF Femmania. Vuonna 1989 hän voitti pikamatkan Suomen mestaruuden.


title: Kiinteistömaailma

text: Kiinteistömaailma Oy on suomalainen, vuonna 1990 perustettu valtakunnallinen kiinteistönvälitysketju. Ketjun liiketoiminta perustuu franchising-yrittäjyyteen, ja jokainen myymälä on yksityisen yrittäjän omistama. Kiinteistömaailman brändin omistaa Danske Bank.


title: Kiinteistömaailma

text: Kiinteistömaailmassa työskentelee yli 600 työntekijää noin 100 asuntomyymälässä.


title: Kiinteistömaailma

text: Kiinteistömaailma perustettiin keväällä vuonna 1990 nimellä PSW Kiinteistömaailma Oy ja sen perustajaosakkaina olivat Postipankki, silloinen vahinkovakuutusyhtiö Sampo ja tietotekniikkayhtiö West Invest. Myöhemmin omistajuus siirtyi kokonaan Sampo Pankille ja siitä edelleen Danske Bankille.


title: Kiinteistömaailma

text: Ensimmäinen asuntomyymälä avattiin perustamisvuonna Helsingin Kampissa Fredrikinkadulle, missä se toimii edelleen. Vuonna 1998 avattiin ketjun 50. asuntomyymälä. Ketjun nimi taas lyhennettiin sen nykyiseen muotoon, Kiinteistömaailma Oy, vuonna 2001. Kiinteistömaailma on yksi vuonna 2008 perustetun Kiinteistönvälitysalan Keskusliiton perustajajäsenistä.


title: Kiinteistömaailma

text: Kiinteistömaailman toimitusjohtajana toimi sen perustamisesta lähtien aina vuoteen 2007 saakka Paavo Aunola. Aunola valittiin vuonna 2004 vuoden asuntovaikuttajaksi. Ketjun nykyinen toimitusjohtaja Erkki Heikkinen nimitettiin keväällä 2015.


title: Kiinteistömaailma

text: Kiinteistömaailma toimii franchising-periaatteella, ja sen myymälät ovat itsenäisten yrittäjien omistamia. Suomen Franchising-Yhdistys on palkinnut Kiinteistömaailman neljä kertaa vuoden franchising-ketjuna, ja viimeisin valinta on vuodelta 2013. Kiinteistömaailma kuuluu Suomen suurimpiin kiinteistönvälitysketjuihin ja vuonna 2011 yritys ilmoitti markkinaosuudekseen noin 20 % koko Suomessa ja 30 % pääkaupunkiseudulla.


title: Kiinteistömaailma

text: Kiinteistömaailman myymälöistä noin kolmasosa sijaitsee pääkaupunkiseudulla ja Suomen pohjoisin myymälä Ivalossa. Ketjun ohjauksesta, markkinoinnista, lakineuvonnasta ja talousasioista vastaa Danske Bankin omistama Kiinteistömaailma Oy, joka sijaitsee Helsingissä.


title: Kiinteistömaailma

text: Vuoden 2007 lopussa Kiinteistömaailma lanseerasi uuden kiinteistökauppamallin, Tarjouskaupan. Malli erosi perinteisestä myyntimallista siten, että myyntihinnan sijaan merkittiin velaton lähtöhinta, josta ostajat pystyivät tekemään tarjouksia ylöspäin, kuitenkin niin, että tarjous tehdään kirjallisena välittäjän kautta. Kaikki tarjoukset ovat avoimesti nähtävillä verkossa, ja asiakkailla on näin ollen mahdollisuus reagoida uusilla tarjouksilla. Myyjä ei kuitenkaan ole huutokaupan tavoin pakotettu myymään eniten tarjoavalle.


title: Kiinteistömaailma

text: Tarjouskaupan laillisuus aiheutti sen lanseerauksen jälkeen keskustelua, sillä asuntomarkkinointiasetus edellyttää, että myytävälle asunnolle kuuluu merkitä myyntihinta. Vastustajien mielestä velattoman lähtöhinnan ilmoittaminen ei noudattanut asetusta ja kauppatapa oli muutenkin kyseenalainen. Kuluttaja-asiamies katsoi kuitenkin kesän 2012 aikana, että Tarjouskauppa on mallina hyväksyttävä ja ehdotti, että asuntomarkkinointiasetusta tulisi muuttaa. Myös Kilpailuvirasto ja ympäristöministeriö olivat asetuksen muuttamisen kannalla. Viranomaisten hyväksynnän jälkeen myös Kiinteistömaailman kilpailijat, kuten Huoneistokeskus ja ReMax, ryhtyivät tarjoamaan Tarjouskauppa-mallia.


title: Kiinteistömaailma

text: Tarjouskaupasta on muodostunut keskeinen osa Kiinteistömaailman liiketoimintaa, ja yrityksen mukaan kauppatavan avulla on myyty jo yli 20 000 asuntoa.


title: III (Koljosen tiekiistan albumi)

text: III (LONG 043) on Koljosen tiekiista -yhtyeen toinen studioalbumi ja kaikkiaan kolmas albumi. Albumin julkaisi Longplay Music CD:nä ja rajoitettuna 100 kappaleen 12-tuumaisena kuvavinyyli-painoksena.


title: Sinun kirjeesi

text: Sinun kirjeesi (alkuteos "Письмовник" - "Pismovnik") on venäläisen kirjailijan Mihail Šiškinin romaani vuodelta 2011. Teos on ilmestynyt Vappu Orlovin suomentamana vuonna 2012.


title: Sinun kirjeesi

text: "Sinun kirjeesi" on monin palkinnoin palkitun Šiškinin neljäs romaani, mutta hänen teoksistaan ensimmäinen suomennettu. Teos sai vuonna 2011 Venäjän suurimman kirjallisuuspalkinnon Bolšaja Kniga (Suuri kirja).


title: Sinun kirjeesi

text: Teos on lääkäriksi opiskelevan Aleksandran ja hänen armeijan palveluksessa olevan poikaystävänsä Vladimirin kirjeenvaihdon muodossa käymää keskustelua. Vaikka Vladimir kaatuu, kirjeenvaihto jatkuu.


title: Sinun kirjeesi

text: Arviossaan on venäläisen kirjallisuuden professori Tomi Huttunen luonnehtinut teosta psykologisesti tarkkanäköiseksi, eurooppalaiseksi romaaniksi, jota lukiessa ei tarvita venäläisiä silmälaseja. Suomentaja Vappu Orlov on tavoittanut kielen vaivattomasti.


title: Vappu Orlov

text: Vappu Orlov (19. toukokuuta 1943) on suomalainen kirjallisuuden suomentaja, joka on erikoistunut venäläisten kertojien suomentamiseen. Hän toimi pitkään Tammen käännetyn kaunokirjallisuuden kustannustoimittajana.


title: Vappu Orlov

text: Orlov valmistui Helsingin yliopistosta vuonna 1974. Hän on edistänyt sekä ulko- että kotimaisten sarjakuvien julkaisemista 1980-luvulta lähtien. Hän on ollut muun muassa Enki Bilalin, Hunt Emersonin ja Sempén sarjakuvien suomennosten kustannustoimittaja ja ollut valikoimassa Tammen kustannusohjelmaan suomalaisia sarjakuvantekijöitä, kuten Heikki Paakkasen, Sami Toivosen & Timo Varpion, Jii Roikosen ja Ville Tietäväisen. Vuonna 2006 Suomen sarjakuvaseura nimesi hänet sarjakuvaneuvokseksi.


title: Vappu Orlov

text: Orlon on suomentanut muiden muassa Grigori Baklanovin, Mihail Saltykov-Štšedrinin, Nikolai Leskovin, David Landesin, Eduard Uspenskin ja Mihail Šiškinin teoksia.


title: Vappu Orlov

text: Vuonna 2000 Orlov sai ansioituneelle kustannustoimittajalle myönnettävän Alvar Renqvist -palkinnon. Hänelle myönnettiin Mikael Agricola -palkinto vuonna 2016 Mihail Šiškinin romaanin "Neidonhius" suomennoksesta. Vuonna 2018 Orlov sai kirjallisuuden valtionpalkinnon.


title: Laukaan maneesin romahdus

text: Laukaan ratsastuskoulun maneesirakennus romahti 13. helmikuuta 2013. Romahtaneeseen rakennukseen jäi sisälle viisi henkilöä, joista yksi kuoli. Romahdus tapahtui Valkolantiellä sijaitsevalla Laukaan ratsastuskoululla 13.2.2013 kello 17:n aikaan, kun teräsrunkoisessa maneesissa oli käynnissä ratsastustunti. Kuolonuhri oli kymmenvuotias tyttö. Toinen alaikäinen tyttö loukkaantui vakavasti. Myös aikuinen ratsastuksenopettaja loukkaantui turmassa vakavasti. Lisäksi kaksi 10–12-vuotiasta tyttöä loukkaantui lievemmin. Kaksi hevosta sai surmansa. Rakennus oli valmistunut joulukuussa 1995. Viranomaiset tekivät siellä tarkastuksen kesällä 2012. Länsi- ja Sisä-Suomen aluehallintovirasto ei havainnut tuolloin puutteita, mutta tarkastus ei toisaalta kohdistunut teräsrakenteisiin. Onnettomuustutkintakeskus ilmoitti onnettomuuden jälkeen, että tällaisissa ns. Isola-maneeseissa on romahdusvaara. Pari viikkoa turman jälkeen kerrottiin, että maneesin teräsrakenteet olivat ruostuneet.


title: Laukaan maneesin romahdus

text: Maneesi oli 70 metriä pitkä, 24 metriä leveä ja 8 metriä korkea. Se oli niin sanottu laajarunkoinen halli, jonka kattoa ja seiniä kannatteli teräskehikko. Turmapaikalla tehty tutkinta paljasti useita mahdollisia syitä romahdukselle. Pääkannattajina toimineissa teräskehissä oli merkittävää ruostumista. Myös pulttiliitoksia oli vaurioitunut. Katolla ollut lumi ei ollut romahduksen syy.


title: Laukaan maneesin romahdus

text: Onnettomuustutkintakeskuksen väliraportin mukaan maneesissa oli suunnitteluvirhe. Rakennesuunnittelu oli jaettu kahdelle suunnittelijalle, joiden välillä tuli kuormalaskennassa väärinkäsityksiä. Kattorakenteesta tuli sen vuoksi selvästi heikompi kuin rakennusnormit edellyttivät. Merkittäviä puutteita oli koko rakennusprosessissa: suunnittelussa, työn toteutuksessa, valvonnassa ja kokonaisuuden hallinnassa. Sortuma lähti liikkeelle todennäköisesti ratsukoiden käyttämän sisäänkäynnin läheltä. Teräskehän niin sanottu olka- tai kainaloliitos petti. Onnettomuustutkintakeskus totesi loppuraportissaan tammikuussa 2014, että maneesin suunnittelussa, valmistuksessa ja rakentamisprosessissa oli vakavia puutteita ja virheitä. Samalla toistettiin vuoden 2006 sortumien tutkinnassa annettu suositus, että rakennuksille tulisi kehittää katsastusmenettely.


title: No Sleep ’til Konela

text: No Sleep ’til Konela on Koljosen tiekiista -yhtyeen ensimmäinen livealbumi ja kaikkiaan toinen albumi. Se on äänitetty House of Rock -ravintolassa Kouvolassa 20. toukokuuta 2011. Albumin nimi ja kansikuva parodioivat Motörheadin "No Sleep ’til Hammersmith" -livelevyä.


title: McCartney II

text: McCartney II on Paul McCartneyn kolmas sooloalbumi ja ensimmäinen Wingsin hajoamisen jälkeen julkaistu albumi. Se julkaistiin vuonna 1980 levymerkillä Parlophone. Albumilla on käytetty paljon syntetisaattoreja sekä studiokokeiluja. Albumi uudelleenjulkaistiin vuonna 2011 remasteroituna keräilyversiona.


title: McCartney II

text: Kaikki kappaleet on säveltänyt Paul McCartney.


title: Tug of War (Paul McCartneyn albumi)

text: Tug of War on Paul McCartneyn sooloalbumi vuodelta 1982. Albumin on tuottanut The Beatlesin tuottaja George Martin, jonka kanssa McCartney palasi albumin myötä yhteistyöhön. Albumilla on vierailevana tähtenä Stevie Wonder kappaleilla "Ebony and Ivory" ja "What's That You're Doing?" ja Carl Perkins kappaleella "Get it". Albumilla on myös kappale "Here Today" joka on tehty vuonna 1980 menehtyneen bändikaverin John Lennonin muistolle.


title: Tug of War (Paul McCartneyn albumi)

text: Albumi nousi ylimmillään Suomen virallisen listan toiselle sijalle, pysytellen listalla yhteensä 22 viikkoa.


title: Pipes of Peace

text: Pipes of Peace on Paul McCartneyn sooloalbumi vuodelta 1983. Albumin on tuottanut George Martin. Michael Jackson vierailee albumilla kappaleissa "Say Say Say" ja "The Man".


title: Pipes of Peace

text: Albumi nousi ylimmillään Suomen virallisen listan sijalle 14, pysyen listalla yhteensä 14 viikkoa.


title: Give My Regards to Broad Street

text: Give My Regards to Broad Street on Paul McCartneyn soundtrack-albumi saman nimisestä elokuvasta vuodelta 1984. Suurin osa kappaleista on cover-versioita vanhoista The Beatlesin ja Wingsin kappaleista. Mukana on myös muutama uusi kappale, kuten ”No More Lonely Nights”.


title: Give My Regards to Broad Street

text: Albumi debytoi Suomen virallisen listan sijalla 30.


title: Give My Regards to Broad Street

text: Kaikki kappaleet säveltänyt Paul McCartney ellei toisin mainita


title: Press to Play

text: Press to Play on Paul McCartneyn sooloalbumi, joka julkaistiin vuonna 1986. Se ylsi Suomen virallisen listan sijalle 29, pysytellen listalla yhteensä 7 viikkoa.


title: Snova v SSSR

text: Snova v SSSR (ven. Снова в СССР) on Paul McCartneyn sooloalbumi, joka julkaistiin vuonna 1988 alun perin vain Neuvostoliitossa. Kansainvälisesti albumi julkaistiin 1991 Neuvostoliiton romahdettua. Albumi sisältää vanhoja rock and roll -lainakappaleita, kuten John Lennonin vuoden 1975 albumilla "Rock ’n’ Roll". Albumin nimi tulee The Beatlesin kappaleesta ”Back in the U.S.S.R.”.


title: Ruissalon silta

text: Ruissalon silta on suomalaisen taiteilija Elin Danielson-Gambogin öljyvärimaalaus kankaalle, 29×46 cm, vuodelta 1891. Taulun omistaa Ateneumin taidemuseo.


title: Ruissalon silta

text: Elin Danielson toimi Turun piirustuskoulun opettajana vuosina 1889–1891. "Ruissalon silta" kuuluu hänen niin sanottuihin Turun seudun maisemiinsa. Tässä varhaisen kevään ruohikkomaisemassa näkyvät myös kauempana olevat rakennukset sekä loivasti etäisyyteen kaartuva maasilta kaiteineen. Tunnelmaa luovat kevään kirkas valo ja lumen alta paljastunut matala ruokomaisema sillan kaiteineen kuulaassa kevätilmassa. Joidenkin tutkijoiden mukaan maalaus voi olla etäinen kaiku Peder Severin Krøyerin Skagenin rantaviivojen maalauksista.


title: Kaislikko (maalaus)

text: Kaislikko on taiteilija Akseli Gallen-Kallelan öljymaalaus paperille vuodelta 1884. Kooltaan se on 21×33 cm. Maalauksen omistaa Ateneumin taidemuseo.


title: Kaislikko (maalaus)

text: Akseli Gallen-Kallela maalasi Kaislikko-maalauksen Keuruulla vähää ennen kuin hän lähti ensi kertaa opiskelemaan Pariisiin. Noina aikoina eräs taiteilijan tuolloin tavannut henkilö on myöhemmin kuvaillut Gallen-Kallelan olleen tuolloin mitä omistautunein ja taiteilijantehtävästään haltioitunein nuori mies. Tärkeää Gallen-Kallelalle oli maalata teoksensa ulkona, missä hän tämänkin maalauksensa maalasi.


title: Kaislikko (maalaus)

text: Kaislikko on harkitusti realistinen maalaus. Realismi ja naturalismi olivat tuolloin Gallen-Kallelan iskusanoja. Hän halveksi omien sanojensa mukaan kaikkialla olevaa teennäistä kainostelua noihin aikoihin.


title: Viittatie jäällä

text: Viittatie jäällä on taiteilija Akseli Gallen-Kallelan öljyvärimaalaus kankaalle vuodelta 1887. Kooltaan tämä Ateneumin taidemuseon hallussa oleva maalaus on 25,5×32 cm.


title: Viittatie jäällä

text: Akseli Gallen-Kallela maalasi "Viittatie jäällä" -maalauksen Keuruulla talvella 1887, jonne hän oli matkustanut toiveenaan olla maaseudun eristyneisyydessä, sen kansan keskuudessa. Tuolloin olivat harvinaisia ulkoilmassa maalatut talvikuvat arkisista aiheista kuten suojasää. "Viittatie jäällä" oli noihin aikoihin poikkeus.


title: Kesäyö (Elin Danielson-Gambogi)

text: Kesäyö on suomalaisen taiteilijan Elin Danielson-Gambogin öljyvärimaalaus kankaalle vuodelta 1890. Kooltaan se on 24×39 cm. Maalaus kuuluu Ateneumin taidemuseon kokoelmiin.


title: Kesäyö (Elin Danielson-Gambogi)

text: "Kesäyö"-maalauksen ajankohta on myöhäiskesä keltaisine viljapeltoineen. Viljapellon takana sijaitsee metsäinen horisontti, vaalea taivas ja pyöreä kuu. Pellon usvainen pehmeys on saatu aikaan keltavalkoisin pyyhkäisyin, kun taas etualan korret ja metsäpuun rungot on maalattu siveltimen teräväpään vedoin. Maalauksen kuu on kuin korkokuva tässä maalauksessa, koska muu maalaus on maalattu selvästi keltaista kuuta ohuemmin.


title: Maisema (Berndt Lindholm)

text: Maisema on suomalaisen taiteilijan Berndt Lindholmin öljyvärimaalaus kankaalle, 32,5×59 cm, vuodelta 1869. Maalaus kuuluu Ateneumin taidemuseon kokoelmiin.


title: Maisema (Berndt Lindholm)

text: "Maisema" valmistui kesällä 1869 lähellä Göteborgia, jossa Lindholmin morsian asui. Maalaus on Berndt Lindholmin ensimmäisiä teoksia, joissa hän on irroittautunut aiemmasta maalausperinteestä, ja pyrki maalaamaan työn valoisuusarvoja tutkien. Tätä hän oli opiskellut Pariisissa, jonne Lindholm oli edellisenä vuonna, vuonna 1868, mennyt opiskelemaan. Hänestä oli tullut ranskalaisen maisemamaalauksen kannattaja jo edellisenä vuonna syksyllä 1869. Aiemmin hän oli opiskellut Saksassa Düsseldorfissa.


title: Henna Helmi Heinonen

text: Henna Helmi Inkeri Heinonen (s. 18. lokakuuta 1981 Helsingissä) on nykyään Seinäjoella asuva suomalainen kirjailija ja kolumnisti. Heinonen tuli tunnetuksi jo ennen esikoisromaaninsa "Veljen vaimo" (Arktinen Banaani, 2011) julkaisemista kirjoittamalla "Minusta tulee kirjailija" -blogia jo kaksi vuotta ennen kirjan ilmestymistä sekä antamalla laajan haastattelun muun muassa Image-lehteen. Ilmestyessään Veljen vaimo arvosteltiin useissa sanoma- ja aikakauslehdissä sekä kirjallisuusblogeissa.


title: Henna Helmi Heinonen

text: "Veljen vaimon" jälkeen Heinonen on kirjoittanut Me Naiset -lehteen jatkokertomuksen "Miinus seitsemän" sekä kirjoittanut kolumneja ja pitänyt blogia muun muassa Iltalehden sivuilla.


title: Henna Helmi Heinonen

text: Heinonen on koulutukseltaan psykologi.


title: Sumumaisema

text: Sumumaisema on taiteilija Akseli Gallen-Kallelan öljyvärimaalaus paperille. Se on liimattu kovalevylle ja kooltaan työ on 22×34,5 cm. Maalaus valmistui vuonna 1884 ja sen omistaa Ateneumin taidemuseo.


title: Sumumaisema

text: "Sumumaiseman" Akseli Gallen-Kallela maalasi ensimmäisellä Keuruun- vierailullaan elokuussa 1884. Tätä ennen hän oli maalannut läpimurtoteoksensa "Poika ja varis". Jonkin aikaa tämän jälkeen hän läksi ensimmäistä kertaa opiskelemaan Pariisiin.


title: Peppi Pitkätossu karkuteillä

text: Peppi Pitkätossu karkuteillä on vuonna 1970 ensi-iltansa saanut lastenelokuva. Elokuvassa Tommi ja Annika kyllästyvät äitinsä määräilyyn ja päättävät karata. He pyytävät Peppiä mukaan karkumatkalle ja he päätyvät hulvattomiin seikkailuihin ympäri maata, kunnes lopulta koti-ikävä yllättää.


title: Ruperto Biete

text: Ruperto Biete Berdes (11. helmikuuta 1906 Barcelona – 25. maaliskuuta 1929 Oviedo) oli espanjalainen nyrkkeilijä. Hän kilpaili vuoden 1924 kesäolympialaisissa Pariisissa ja putosi kärpässarjassa puolivälierissä.


title: Luonnontieteiden Akateemisten Liitto LAL

text: Luonnontieteiden Akateemisten Liitto – Akademiska Naturvetar Förbundet LAL ry on entiseltä nimeltään Suomen Kemistiliitto (perustettu 1945), joka vaihtoi nimeään vuonna 2000 jäsenkannan laajennuttua kemiasta yhä enemmän biokemian ja bioalojen suuntaan. LAL on Akavan jäsenjärjestö. LALin toiminnan johtajana toimii Jari Lehto.


text: Vuonna 2016 LAL päätti yhdistyä Metsänhoitajaliiton ja Ympäristöasiantuntijoiden keskusliiton kanssa vuoden 2017 alusta alkaen uudeksi suuremmaksi, noin 15 000 jäsenen akavalaiseksi ammattiliitoksi nimeltään Luonnon-, ympäristö- ja metsätieteilijöiden liitto Loimu.


text: Jäsenmäärä on noin 8 000 henkilöä, joista noin 1 600 on opiskelijajäseniä. Opiskelijajäsenillä on liitossa samat oikeudet kuin varsinaisilla jäsenillä. Eläkeläisjäsenillä ei ole äänivaltaa liiton päätöksen teossa.


text: Suurimmat jäsenryhmät ovat järjestyksessä kemian, biokemian, biotekniikan, biologian, fysiikan ja matematiikan asiantuntijat ja opiskelijat.


text: Jäsenistä 45 % työskentelee yksityisellä sektorilla, 14 % valtiolla, 30 % yliopistoissa ja 9 % kunnissa, loput 2 % mm. ulkomailla.


text: Liiton ylintä valtaa käyttää liittovaltuusto, jonka jäsenet valitsevat vaaleissa. Liittovaltuusto valitsee neljän vuoden toimikautensa aikana kaksi kertaa hallituksen kaksivuotiskaudelle.


title: Lahja (EP)

text: Lahja on Klamydian joulukuussa 1992 julkaisema EP-levy. Jouluaiheinen julkaisu myytiin päivässä loppuun. Uusintapainosta ei tullut koska se olisi ehtinyt markkinoille vasta seuraavan vuoden tammikuussa. Lahja-EP löytyy kuitenkin CD-versiona vuonna 1995 julkaistulta ep-kokoelmalta "Lahjattomat".


title: Nerlens Noel

text: Nerlens Noel (s. 10. huhtikuuta 1994, Everett, Massachusetts) on yhdysvaltalainen koripalloilija, pelipaikaltaan sentteri. Hän pelaa kaudella 2018–2019 NBA-liigan Oklahoma City Thunderissa. Aiemmin hän pelasi Philadelphia 76ersissä ja Dallas Mavericksissa sekä yliopistokoripalloa Kentuckyn yliopiston joukkueessa.


title: Nerlens Noel

text: Noel oli ikäluokkansa tavoitelluimpia lukiopelaajia vuonna 2012, ja ESPN sijoitti hänet lopullisessa rankingissaan ensimmäiselle sijalle. Kentuckyn yliopiston lisäksi Noel harkitsi menemistä Georgetowniin ja Syracuseen, mutta lopulliseksi valinnaksi muodostui edellisen yliopistokauden mestari, josta tuli myös vuoden kaksi ensimmäistä pelaajaa; Anthony Davis ja Michael Kidd-Gilchrist.


title: Nerlens Noel

text: Noel loukkaantui pahasti tulokaskaudellaan ottelussa Floridan yliopistoa vastaan. Hänen vasemmasta polvestaan repesi eturistiside, ja leikkaushoitoa vaatinut vamma pitää Noelin sivussa kentiltä loppukauden. Loukkaantumisen jälkeen oli epävarmaa, aikoisiko Noel osallistua vuoden , vai päättäisikö hän jatkaa yliopistossa vielä ainakin yhden kauden ajan. Noel lähti varaustilaisuuteen, jossa hänet varasi koko tilaisuuden kuudentena New Orleans Pelicans. Hänet myytiin kuitenkin nopeasti eteenpäin Philadelphia 76ersiin.


title: Nerlens Noel

text: Ensimmäisenä NBA-vuotenaan Noel ei pelannut vaan toipui polvileikkauksesta. Pelattuaan tämän jälkeen kaksi ja puoli kautta Philadelphia 76ersin joukkueessa hän siirtyi kesällä 2017 Dallas Mavericksiin.


title: Vuoristo- ja nummiponi

text: Vuoristo- ja nummiponi (, M&M pony) on ryhmä Brittein saarilta kotoisin olevia poni- ja pienhevosrotuja, joilla on yhteisiä piirteitä. Monet niistä polveutuvat nummilla kasvatetuista puolivilleistä poneista, ja osaa roduista kasvatetaan myös nykyisin niin ratsastus-, ajo-, työ- ja näyttelykäytön ohella.


title: Vuoristo- ja nummiponi

text: Perinteisesti vuoristo- ja nummiponeihin on luettu yhdeksän rotua (welshponin neljä tyyppiä yhtenä rotuna), mutta viime vuosikymmeninä ryhmään on laskettu ainakin kaksi uutta rotua, eriskaynponi ja kerrynsuoponi. Ponikoon ylittäviä brittiläisiä rotuja, kuten Britannian useita kylmäverirotuja ei lasketa vuoristo- ja nummirotuihin. Brittiläisissä hevosnäyttelyissä vuoristo- ja nummiroduille järjestetään yleensä yhteisiä luokkia, joskin welshponeille omansa.


title: Kylpeviä tyttöjä ulkosalla

text: Kylpeviä tyttöjä ulkosalla on ruotsalaisen taiteilijan Anders Zornin vuonna 1890 maalaama öljyvärityö kankaalle. Kooltaan se on 69×101,5 cm. Työ kuuluu Ateneumin taidemuseon kokoelmiin.


title: Kylpeviä tyttöjä ulkosalla

text: Ateneumin taidemuseon hallussa oleva öljyvärityö on tilaustyö, jonka suomalainen taiteenkeräilijä H. F. Antell tilasi. Edellisenä vuonna Zorn oli palkittu Pariisin Salongissa mitalilla alkuperäistyöstään.


title: Kylpeviä tyttöjä ulkosalla

text: Anders Zorn tuli kuuluisaksi alastomia naisia ulkosalla kuvaavista teoksistaan, jopa siinä määrin että monet muut hänen tuotantonsa ominaisuudet jäivät varjoon. Zornin tapa oli tehdä alastonhahmoista osa maisemakuvausta. Niissä tärkeä elementti oli myös vesi ja valon leikittely veden pinnalla.


title: Viking (nimi)

text: Viking on miehen etunimi, jonka nimipäivä on suomenruotsalaisessa nimipäiväkalenterissa 19. lokakuuta Nimi tarkoittaa muinaisskandinaavisella kielellä viikinkiä tai varjagia. Henkilönnimenä Suomessa Viking-nimeä tiedetään käytetyn jo vuonna 1346 ja seuraavan kerran vuonna 1428.


title: Viking (nimi)

text: Väestörekisterikeskuksen nimipalvelun mukaan vuoden 2013 helmikuuhun mennessä Viking-nimi on Suomessa annettu yhteensä 1540 henkilölle, joista kaikki ovat olleet miehiä. "Wiking"-muunnoksen saaneita on ollut alle 80.


title: Rachida Mahamane

text: Rachida Mahamane (s. 25. elokuuta 1981) on nigeriläinen entinen kestävyysjuoksija. Hän kilpaili vuoden 1996 kesäolympialaisissa Atlantassa naisten 5 000 metrin juoksussa, mutta putosi ensimmäisellä kierroksella jäätyään eränsä kuudenneksitoista ajalla 19:17.87. Mahamanen henkilökohtainen ennätys samassa juoksumatkassa on 18:15.7 (1995).


title: Dieudonné Kwizéra

text: Dieudonné Kwizéra (s. 8. kesäkuuta 1967) on burundilainen entinen keskipitkän matkan juoksija, joka kilpaili vuoden 1996 kesäolympialaisissa Atlantassa. Hän putosi miesten 1 500 metrin juoksussa ensimmäisellä kierroksella jäätyään eränsä kuudenneksi ajalla 3:41.45. Hänen henkilökohtainen ennätysaikansa samassa juoksumatkassa on 3:37.05 (1989).


title: Birgitta Lindström

text: Birgitta Lindström (nyk. Warbach, s. 14. tammikuuta 1948) on suomalainen tennispelaaja.


title: Birgitta Lindström

text: Lindström voitti Wimbledonin tennisturnauksen tyttöjen kaksinpelin vuonna 1966. Hän edusti Suomea Fed Cupissa 1968 maaottelussa Alankomaita vastaan. Hän hävisi sekä kaksinpelinsä että Christina Lindströmin kanssa pelatun nelinpelinsä.


title: Birgitta Lindström

text: Seuratasolla Lindström on edustanut HVS-Tennistä. Vuosina 1964–1971 hän voitti kuusi kaksinpelin ja yhdeksän nelinpelin Suomen mestaruutta.


title: Karen Šahnazarov

text: Karen Georgievitš Šahnazarov (, 8. heinäkuuta 1952 Krasnodar, Neuvostoliitto) on venäläis-armenialainen elokuvaohjaaja, -tuottaja ja -käsikirjoittaja sekä Mosfilmin johtaja. Hänen ohjaama sotaelokuva "Belyi tigr" (”Valkoinen tiikeri”) oli Venäjän ehdokas Parhaan vieraskielisen elokuvan Oscar-palkinnon saajaksi muttei päässyt loppukilpailuun asti.


Les Misérables: Highlights from the Motion Picture Soundtrack on vuoden 2012 elokuvan "Les Misérables" soundtrack-albumi, joka sisältää elokuvan parhaat palat. Se julkaistiin 21. joulukuuta 2012. Levyllä laulavat elokuvan tähdet Hugh Jackman, Russell Crowe, Anne Hathaway, Amanda Seyfried, Eddie Redmayne, Samantha Barks, Helena Bonham Carter, Sacha Baron Cohen ja monet muut.


title: Les Misérables: Highlights from the Motion Picture Soundtrack

text: Albumi nousi listaykköseksi muun muassa Yhdysvalloissa ja Britanniassa.


title: Jordan Raditškov

text: Jordan Raditškov (1929–2004) oli bulgarialainen lastenkirjailija.


title: Dietanoliamiini

text: Dietanoliamiini eli 2,2'-iminodietanoli (CHNO) on alkoholin ja amiinin funktionaaliset ryhmät sisältävä orgaaninen yhdiste. Yhdistettä käytetään muun muassa korroosionestoaineena ja syntetisoitaessa muita kemikaaleja.


title: Dietanoliamiini

text: Dietanoliamiini on huoneenlämpötilassa helposti vetistyviä värittömiä tai valkoisia kiteitä. Ne liukenevat helposti veteen, etanoliin, dietyylieetteriin ja bentseeniin. Yhdisteen vesiliuos on emäksinen. Dietanoliamiini reagoi happojen kanssa muodostaen ensin suoloja, jotka kuumennettaessa muodostavat amideja. Hiilidioksidin kanssa reagoidessaan dietanoliamiini muodostaa karbamaattiyhdisteen.


title: Dietanoliamiini

text: Dietanoliamiinia valmistetaan etyleenioksidin ja ammoniakin välisellä reaktiolla. Tässä reaktiossa muodostuu dietanoliamiinin lisäksi myös etanoliamiinia ja trietanoliamiinia. Nämä voidaan erottaa toisistaan fraktioivalla tislauksella. Muodostuvien etanoliamiinijohdannaisten suhteeseen voidaan vaikuttaa etyleenioksidin ja ammoniakin määrien suhteella ja kierrättämällä muodostunutta monoetanoliamiinia takaisin reaktoriin.


title: Dietanoliamiini

text: Dietanoliamiinia käytetään teollisuussovellutuksissa korroosionestoaineena. Sitä käytetään myös poistamaan hiilidioksidia ja rikkivetyä maakaasun joukosta. Dietanoliamiini on useiden muiden kemikaalien tuotannon lähtöaine. Siitä valmistetaan muun muassa morfoliinia kuumentamalla väkevän rikkihapon kanssa, glyfosaattia, atsiridiinia, pesuaineita, pinta-aktiivisia aineita ja lääkeaineita.


title: Rytmi (täsmennyssivu)

text: Rytmi voi tarkoittaa seuraavia asioita:


title: Isac Elliot

text: Isac Elliot (oik. Isac Elliot Lundén, s. 26. joulukuuta 2000) on suomalainen poplaulaja. Elliotin tunnetuin kappale on "Wake Up World" -esikoisalbumin ensimmäinen single ”New Way Home”.


title: Isac Elliot

text: Isac Elliotin musiikkia kuultiin ensimmäisen kerran joulukuussa 2012 ensi-iltansa saaneessa "Ella ja kaverit" -elokuvassa, jossa soi hänen ”Pop Goes My Heart” -kappaleensa. Kappaletta ei toistaiseksi ole julkaistu Isac Elliotin omalla levyllä.


title: Isac Elliot

text: Elliotin ensissingle ”New Way Home” julkaistiin 14. helmikuuta 2013 ja sen virallinen musiikkivideo 5. huhtikuuta 2013. Kappale menestyi Suomessa hyvin sijoittuen muun muassa singlelistan ensimmäiseksi. Norjassa ”New Way Home” nousi singlelistan 14:nneksi, ja se lisättiin NRK mP3 -radiokanavan soittolistalle. Kappale sai radiosoittoa myös Ruotsissa ja Singaporessa, jossa se nousi Hot FM 91.3 -kanavan 22. soitetuimmaksi kappaleeksi. ”New Way Home” -kappaletta oli kuunneltu Spotify-palvelussa vuoden 2014 loppuun mennessä yli 10 000 000 soittokertaa. Yhteensä "New Way Home" -kappaletta on myyty yli 35 000 kappaletta, tehden siitä yhden kaikkien aikojen myydyimmistä suomalaisista singleistä.


title: Isac Elliot

text: Maaliskuussa 2013 Isac Elliot noteerattiin yhdysvaltalaisella tulevaisuuden tähtiä ennakoivalla Billboard Next Big Sound -listalla, sijalla 11.


title: Isac Elliot

text: Joonas Angerian tuottama Isac Elliotin esikoisalbumi "Wake Up World" julkaistiin 24. toukokuuta 2013. Albumi nousi Suomessa albumilistan kärkeen ja myi kultaa. Artisti kertoi kesäkuussa 2013 julkaisevansa saman vuoden jouluksi joululevyn, mutta sen tekeminen ilmeisesti peruuntui, sillä Elliot julkaisi 29. marraskuuta uudistetun version debyyttialbumistaan.


title: Isac Elliot

text: Alkuvuodesta 2014 Isac Elliot palkittiin Emma-gaalassa vuoden 2013 innovaattorina ja tulokkaana esikoisalbuminsa "Wake Up Worldin" ansiosta. Vuosina 2013 ja 2014 Elliot voitti MTV Europe Music Awards -gaalassa Best Finnish Act (paras suomalainen artisti) -palkinnon. Isac Elliot on ainut suomalainen artisti, joka on voittanut palkinnon kahtena vuonna peräkkäin.


title: Isac Elliot

text: Elliotin urasta kertova, Sami Joensuun ohjaama dokumenttielokuva "" sai ensi-iltansa elokuvateattereissa 14. helmikuuta 2014. Elokuva sai teatterilevityksen paitsi Suomessa myös Norjassa, ja myöhemmin elokuvaa esitettiin myös Ruotsissa ja Baltian maissa. Suomessa elokuvan kävi katsomassa elokuvateatterissa hieman alle 6 000 ihmistä. DVD:llä elokuva julkaistiin 7. toukokuuta 2014.


title: Isac Elliot

text: Isac Elliot julkaisi toisen studioalbuminsa "Follow Me" 7. marraskuuta 2014. Albumia äänitettiin Helsingissä, Lontoossa, Tukholmassa ja Los Angelesissa tuottajien RedOne, Rami Yacoub, MoZella ja iSHin johdolla. Albumin ensimmäinen single ”Baby I” julkaistiin 18. kesäkuuta 2014. Toinen single ”Tired Of Missing You” julkaistiin lokakuussa 2014. "Follow Me" -albumin myötä Elliot teki "Save A Girl" -nimisen kiertueen, joka kattoi Suomen lisäksi myös Norjan ja Ruotsin.


title: Isac Elliot

text: Isac Elliot julkaisi elokuussa 2015 ”Lipstick”-nimisen singlen. Kappaleella vierailee yhdysvaltalainen rap-artisti Tyga. Elokuussa hän kävi yhteistyöneuvotteluita muun muassa Disneyn kanssa. Lokakuussa hänen ”Baby I” -kappaleensa lisättiin Yhdysvalloissa Radio Disneyn soittolistalle.


title: Isac Elliot

text: Marraskuun lopussa 2015 ensisoittonsa sai single ”No One Else”. Joulukuussa 2015 kappale lisättiin Yhdysvaltojen suurimman satelliittiradiokanavan SiriusXM:n soittolistalle.


title: Isac Elliot

text: Toukokuussa 2016 Isac Elliot julkaisi kappaleen ”What About Me”. Hän esitti kappaleen ja häntä haastateltiin 23. toukokuuta yhdysvaltalaisessa televisio-ohjelmassa "The Today Showssa". Hän on ensimmäinen suomalainen, joka on esiintynyt ohjelmassa. ”What About Me” -kappale sisältyi myös heinäkuussa 2016 julkaistulle "A Little More" -EP:lle.


title: Isac Elliot

text: Elliot julkaisi helmikuun alussa 2017 yhteisen EP:n suomalaisräppäri Mikael Gabrielin kanssa, jolle hän levytti ensikertaa suomeksi. Syyskuussa 2017 Elliot ja Gabriel julkaisivat uuden EP:n ulkopuolisen singlen ”Maailman laidalla”. Joulukuussa 2017 he tekivät vielä yhteisen kuuden konsertin kiertueen.


title: Isac Elliot

text: Elliotin 17-vuotissyntymäpäivänä 26. joulukuuta 2017 julkaistiin digitaalisesti albumi "Faith", joka sisältää hänen parin viime vuoden aikana julkaisemansa singlet.


title: Isac Elliot

text: Isac Elliot on suomenruotsalainen. Hän on laulanut Cantores Minores -poikakuorossa ja on ollut mukana Svenska Teaternin musikaaleissa "Cabaret" ja "Kristina från Duvemåla". Laulajan isä on The Capital Beat -yhtyeen solisti Fredrik ”Fredi” Lundén. Isac Elliot asuu Kauniaisissa. Suosikkiartistikseen hän on maininnut Justin Timberlaken.


title: Zingo

text: Zingo on ruotsalainen virvoitusjuoma, joka esiteltiin 1950-luvulla. Silloin se tunnettiin nimellä "Ingo-läsk", joka tulee nyrkkeilijä Ingemar "Ingo" Johanssonista. Tämä nimi ei ollut juomalla käytössä kovin pitkään (varsinkin, kun Johansson menetti maailmanmestaruuden raskaan sarjan nyrkkeilyssä), ja näin juoma nimettiin uudelleen Zingoksi. Brändi ilmestyi ensimmäisen kerran vuonna 1962. Juomalla oli senaikaisena iskulauseena "försvinnande god" (suom. "häviämisen hyvä"). Juomaa on saatavilla vain appelsiininmakuisena, mutta vuonna 1973 valmistajat kokeilivat kolmea uutta makuvaihtoehtoa, jotka olivat banaani, kirsikka ja päärynä.


title: Zingo

text: Vuonna 1973 markkinoitiin myös suklaanmakuista Zingoa. Se oli hiilihapollista suklaavirvoitusjuomaa. Suklaanmakuinen Zingo oli läpikuultavan ruskeaa limonaadia, ja se oli ollut erittäin suosittua.


title: Nelson Henriques

text: Nelson Henriques (s. 2. lokakuuta 1986 Luanda) on angolalainen meloja. Hän kilpaili vuoden 2012 kesäolympialaisissa Lontoossa. Hän jäi siellä miesten 200 metrin kanadalaisyksikössä 23. ja 1 000 metrin kanadalaiskaksikossa 12. sijalle. Vuoden 2011 Afrikan kisoissa Henriques sai Fortunato Pacaviran kanssa hopeaa.


title: Ehrlich

text: Ehrlich tai Erlich on muun muassa seuraavien henkilöiden sukunimi:


title: Kommunikatiivisuus

text: Kommunikatiivisuus on argumentaation avulla yhteisymmärrykseen pyrkivää toimintaa vastakohtana toista ihmistä välineenä käyttävälle toiminnalle.


title: Samuel A. Ward

text: Samuel Augustus Ward (1848–1903) oli yhdysvaltalainen säveltäjä. Hänen tunnetuin teoksensa on hymnisävellys ”Materna”, joka tunnetaan nykyisin Katharine Lee Batesin sanoittamana nimellä ”America the Beautiful”.


title: Samuel A. Ward

text: Newarkissa syntynyt Ward myi ammatikseen pianoja, urkuja ja musiikkitarvikkeita. Hänen tunnetuin sävellyksensä syntyi vuonna 1888 nimellä ”Materna”. Kappale julkaistiin ensimmäisen kerran vuonna 1892, jolloin sitä käytettiin melodiana hymnille ”O Mother Dear, Jerusalem”. Nykyisin tunnetut sanat kirjoitti Katharine Lee Bates ja ne julkaistiin ensimmäisen kerran runomuodossa 1895. ”Maternan” melodiaan sanat alettiin yhdistää vasta ensimmäisen maailmansodan aikana.


title: Samuel A. Ward

text: Samuel A. Ward kuoli Newarkissa vuonna 1903. Hänet valittiin Songwriters Hall of Fameen vuonna 1970.


title: America the Beautiful

text: ”America the Beautiful” on yhdysvaltalainen musiikkikappale, jonka sävelsi Samuel A. Ward ja sanoitti Katharine Lee Bates. 1800-luvulta peräisin olevan kappaleen sävel ja sanat syntyivät alun perin erillään.


title: America the Beautiful

text: Samuel A. Ward sävelsi kappaleen alun perin vuonna 1888 nimellä ”Materna”. Se julkaistiin ensimmäisen kerran vuonna 1892 melodiana ”O Mother Dear, Jerusalem” -nimiselle hymnille.


title: America the Beautiful

text: Katharine Lee Batesin runo ”America the Beautiful” julkaistiin ensimmäisen kerran "The Congregationalist" -lehdessä 4. heinäkuuta 1895. Hymni sai osakseen runsaasti huomiota ja säveltäjä Silas G. Pratt laati sille melodian pian julkaisun jälkeen. Vuonna 1904 Bates yksinkertaisti sanoitusta ja julkaisi uuden version "The Boston Evening Transcriptissa".


title: America the Beautiful

text: ”America the Beautiful” alettiin yhdistää Wardin sävellykseen ensimmäisen maailmansodan aikana. Vuonna 1903 kuolleen säveltäjän leski antoi vuonna 1912 luvan käyttää sävellystä ”America the Beautiful” -tekstin yhteydessä.


title: America the Beautiful

text: Isänmaallinen laulu on noussut Yhdysvalloissa lähestulkoon epävirallisen kansallislaulun asemaan. Kappale on helpompi laulaa kuin ”The Star-Spangled Banner” eikä sen sanoitus ole yhtä sotaisa, minkä vuoksi jotkut pitävät sitä parempana vaihtoehtona maan tunnuslauluksi.


title: Kolkanlahden tila

text: Kolkanlahden tila sijaitsee Saarijärvellä Kolkanlahden kylässä. Tilan omisti 1820-luvulla kapteeni E. G. af Enehjelm, ja J. L. Runeberg oli siellä kotiopettajana vuosina 1823–1825. Tilalla oli 1800-luvun lopulta alkaen vanhainkoti. Nykyisin tilan päärakennuksessa on Saarijärven museon Säätyläiskotimuseo.


title: Kolkanlahden tila

text: Tilaan kuului 1950-luvulla 453 hehtaaria maata, josta 51 hehtaaria oli viljeltyä.


title: Nádia Cruz

text: Nádia Vanda Sousa Eloy Cruz (s. 12. heinäkuuta 1975) on angolalainen entinen uimari. Hän sijoittui naisten 100 metrin rintauinnissa vuoden 1988 kesäolympialaisissa 42., vuoden 1992 kesäolympialaisissa 41., vuoden 1996 kesäolympialaisissa 43. ja vuoden 2000 kesäolympialaisissa 38. sijalle. Kesäolympialaisissa 1996 Cruz osallistui lisäksi 200 metrin rintauintikilpailuun jääden 37. sijalle.


title: Nádia Cruz

text: Cruz toimi kesäolympialaisissa 2000 maansa lipunkantajana. Hän oli sekä vuoden 1988 että 1992 kesäolympialaisissa maansa nuorin kilpailija, ja vuoden 1988 kisoissa hän oli lisäksi nuorempi kuin kukaan muu osallistuja mistään maasta.


title: Helena Mannervesi

text: Helena Mannervesi (s. 1946) on suomalainen suunnistaja ja viestisuunnistuksen MM-mitalisti.


title: Helena Mannervesi

text: Mannervesi edusti Suomea Thunin MM-kilpailuissa 1981. Hän voitti viestissä hopeaa ja sijoittui normaalimatkalla 25:nneksi. Viestissä hän suunnisti avausosuuden. Muut osuudet suunnistivat Marita Ruoho, Liisa Veijalainen ja Outi Borgenström.


title: Helena Mannervesi

text: Seuratasolla Mannervesi on edustanut Pyhärannan Myrskyä, Järvenpään Paloa, Hiidenkiertäjiä, Paimion Urheilijoita ja Paimion Rastia. Edustaessaan Hiidenkiertäjiä hän voitti Venlojen viestin vuonna 1980. Pääsarjassa Mannervesi voitti vuosina 1979 ja 1981 yösuunnistuksen Suomen mestaruuden ja vuonna 1979 viestin Suomen mestaruuden Hiidenkiertäjien väreissä.


title: Ricardo Primitivo González

text: Ricardo Primitivo González (s. 12. toukokuuta 1925) on argentiinalainen uransa lopettanut koripalloilija. Koripallouransa jälkeen hän on toiminut argentiinalaisen koripalloseuran Club Atlético Palermon kunniapresidenttinä, minkä lisäksi hänet on valittu FIBA Hall of Fameen.


title: Ricardo Primitivo González

text: González voitti Argentiinan mestaruuden vuonna 1947, jolloin maakunnat pelasivat toisiaan vastaan. Vuonna 1948 hän edusti seuratasolla Santos Lugaresia ja vuodet 1949–1956 Club Atlético Palermoa. González voitti vuonna 1949 Buenos Airesin mestaruuden.


title: Ricardo Primitivo González

text: Argentiinan maajoukkueessa González pelasi vuodet 1947–1955. Hän oli mukana vuoden 1950 MM-kilpailuissa, joista maa voitti kultaa. González oli kisoissa joukkueensa toiseksi paras pistemies (10,7 pistettä ottelua kohden). Olympialaisissa hän oli mukana kahdesti vuosina 1948 sekä 1952.


title: Abraham Kollanius

text: Abraham Abrahamsson Kollanius (k. 1667) oli lainsuomentaja. Hän toimi Karjalan alilaamannina.


title: Abraham Kollanius

text: Kollanius opiskeli Uppsalan yliopistossa vuosina 1636-1640, ja hänet vihittiin maisteriksi Turun akatemiassa vuonna 1643. Hän suomensi kuningattaren määräyksestä vuosina 1645-1648 keskiaikaisen maan- ja kaupunginlain sekä tuomarin ohjeet, oikeudenkäyntisäännökset ja niin sanotun prosessin. Suomennosta ei kuitenkaan hyväksytty, sillä kun se oli luovutettu Turun hovioikeudelle, tarkastajat tekivät käännöksen kokonaan uudestaan. Molemmat versiot jäivät painamatta. Kollaniuksen käsikirjoitus on julkaistu vuonna 1926 sarjassa "Suomen kielen muistomerkkejä". Sen kieliasua ja oikeinkirjoitusta pidetään kiinnostavina.


title: Tommi Laitio

text: Tommi Laitio (s. 1977) on Helsingin kaupungin nuorisotoimenjohtaja lokakuusta 2012 lähtien. Laitio on valmistunut valtiotieteen maisteriksi Helsingin yliopistosta 2005 pääaineenaan yleinen valtio-oppi. Opiskeluaikanaan hän toimi Helsingin yliopiston ylioppilaskunnan hallituksen puheenjohtajana vuonna 2002 sekä Suomen ylioppilaskuntien liiton puheenjohtajana vuonna 2003.


title: Tommi Laitio

text: Ennen valintaa Helsingin nuorisotoimenjohtajaksi Laitio on työskennellyt muun muassa tutkijana ajatushautomo Demos Helsingissä sekä toimittajana Helsingin Sanomien Nyt-liitteessä. Vuodesta 2005 vuoteen 2008 hän työskenteli European Cultural Foundationin palveluksessa Amsterdamissa.


title: Tommi Laitio

text: Tommi Laitio kertoi julkisesti kuuluvansa seksuaalivähemmistöön.


title: Erik Almlöf

text: Erik Albin Almlöf (20. joulukuuta 1891 Tukholma, Ruotsi – 18. tammikuuta 1971 Jenkintown, Pennsylvania) oli ruotsalainen yleisurheilija ja olympiamitalisti. Hän sai pronssia miesten kolmiloikassa sekä kesäolympialaisissa 1912 Tukholmassa tuloksella 14,17 että kesäolympialaisissa 1920 Antwerpenissä, jossa hänen tuloksensa oli 14,27. Hänen kolmiloikkaennätyksensä oli 14.48 (1922).


title: Ejvind Blach

text: Ejvind Mollerup Blach (31. joulukuuta 1895 Kööpenhamina – 1. lokakuuta 1972 Frederiksberg) oli tanskalainen maahockeypelaaja ja olympiamitalisti. Hän kilpaili vuoden 1920 kesäolympialaisissa Antwerpenissä ja kuului siellä hopeaa saaneeseen Tanskan miesten joukkueeseen.


title: Ejvind Blach

text: Blach oli sukua kolmelle muulle olympiaurheilijalle: hän oli Arne Blachin ja Svend Blachin veli sekä Preben Blachin setä tai eno.


title: Beatrix Schuba

text: Beatrix ("Trixi") Schuba (s. 15. huhtikuuta 1951 Wien) on itävaltalainen taitoluistelija. Hän voitti naisten yksinluistelussa kultaa vuoden 1972 talviolympialaisissa Sapporossa. Tätä ennen hän oli vuoden 1968 talviolympialaisissa Grenoblessa jäänyt yksinluistelussa viidennelle sijalle.


title: Beatrix Schuba

text: Schuba voitti taitoluistelun maailmanmestaruuden vuosina 1971 ja 1972; lisäksi hän sai maailmanmestaruuskilpailuissa hopeaa vuosina 1969 ja 1970. Euroopan-mestaruuskilpailuissa hän voitti kultamitalit myös vuosina 1971 ja 1972, ja niiden lisäksi hän sai hopeaa 1970 ja pronssia 1968 ja 1969.


title: Teologia: Johdatus tutkimukseen

text: Teologia: Johdatus tutkimukseen on suomalainen oppikirja teologiasta. Antti Raunion ja Petri Luomasen toimittaman teoksen julkaisi Edita vuonna 2001 ja neljäs uudistettu painos ilmestyi 2010.


title: Oltion Luli

text: Oltion Luli (s. 18. elokuuta 1969 Shkodër) on albanialainen entinen pikajuoksija. Hän kilpaili vuoden 2000 kesäolympialaisissa Sydneyssä, mutta putosi miesten 100 metrin juoksussa ensimmäisellä kierroksella jäätyään eränsä kahdeksanneksi ajalla 11.08. Hänen henkilökohtainen ennätyksensä on 10.3 (1998).


title: Karaj

text: Karaj [karadž] () on Ālborzin maakunnan pääkaupunki Pohjois-Iranissa. Vuonna 2011 se oli Iranin neljänneksi suurin kaupunki.


title: Karaj

text: Kaupungin väkiluku on kasvanut nopeasti: 442 387 (1996), 940 968 (2001), 1 386 030 (2006) ja 1 614 626 (2011).


title: Mike McLeod

text: Michael James "Mike" McLeod (s. 25. tammikuuta 1952 Dilston, Northumberland) on brittiläinen entinen kestävyysjuoksija. Hän sai vuoden 1984 kesäolympialaisissa Los Angelesissa hopeaa miesten 10 000 metrin juoksussa ajalla 28.06,22. McLeod kilpaili lisäksi vuoden 1980 kesäolympialaisissa Moskovassa ja vuoden 1988 kesäolympialaisissa Soulissa. Myös hänen veljensä Tony McLeod on olympiaurheilija.


title: Mike McLeod

text: McLeodin henkilökohtainen ennätysaika 10 000 metrin juoksussa on 27.39,76 (1979).


title: Albert Ireton

text: Albert Ireton (15. toukokuuta 1879 Baldock, Hertfordshire – 4. tammikuuta 1947 Stevenage, Hertfordshire) oli brittiläinen köydenvetäjä. Hän kuului vuoden 1908 kesäolympialaisissa Lontoossa kultaa voittaneeseen London City Police -joukkueeseen. Lisäksi hän osallistui samoissa kisoissa raskaansarjan nyrkkeilyyn.


title: Frederick Goodfellow

text: Frederick William Goodfellow (7. maaliskuuta 1874 Walsall – 22. marraskuuta 1960 Croydon) oli brittiläinen köydenvetäjä. Hän kuului vuoden 1908 kesäolympialaisissa kultaa voittaneeseen London City Police -joukkueeseen.


title: Thomas Swindlehurst

text: Thomas Swindlehurst (21. toukokuuta 1874 Whittington – 15. maaliskuuta 1959 Liverpool) oli brittiläinen köydenvetäjä. Hän kilpaili vuoden 1908 kesäolympialaisissa Lontoossa ja kuului siellä hopeaa saaneeseen Liverpool Police -joukkueeseen.


title: Gildo Arena

text: Ermenegildo "Gildo" Arena (25. helmikuuta 1921 Napoli – 8. helmikuuta 2005 Napoli) oli italialainen vesipalloilija. Hän voitti joukkueineen kultaa vuoden 1948 kesäolympialaisissa Lontoossa ja sai lisäksi pronssia kesäolympialaisissa 1952 Helsingissä.


title: Gildo Arena

text: Arena voitti Italian joukkueen jäsenenä vesipallon Euroopan-mestaruuden 1947, ja lisäksi hän sai kuusi kansallista titteliä (1939, 1941, 1942, 1949, 1950, 1951). Hän voitti Italian-mestaruuksia myös uinnissa.


title: Renato Traiola

text: Renato Traiola (s. 19. joulukuuta 1924 Napoli) on italialainen entinen vesipalloilija. Hän kilpaili vuoden 1952 kesäolympialaisissa Helsingissä ja kuului pronssia saaneeseen Italian miesten joukkueeseen.


title: Daniel Sundén-Cullberg

text: Daniel Alrik Sundén-Cullberg (6. huhtikuuta 1907 Tukholma – 27. tammikuuta 1982 Veinge) oli ruotsalainen purjehtija. Hän kilpaili vuoden 1932 kesäolympialaisissa Los Angelesissa ja oli siellä mukana saamassa Star-luokassa pronssia "Swedish Starilla".


title: Donetskin kansainvälinen lentoasema

text: Donetskin kansainvälinen lentoasema tai Donetskin Sergei Prokofjevin kansainvälinen lentoasema (, ) on kansainvälinen lentoasema Ukrainan itäosissa, noin 10 kilometriä Donetskin keskustasta luoteeseen. Lentokenttä tuhoutui taisteluissa vuonna 2014. Kenttä on nimetty ukrainalaissyntyisen säveltäjä Sergei Prokofjevin mukaan.


title: Donetskin kansainvälinen lentoasema

text: Vuonna 2012 se oli matkustajamäärältään Ukrainan kolmanneksi suurin lentoasema Kiovan Boryspilin ja Krimin Simferopolin lentoaseman jälkeen; Donetskin lentoaseman kautta kulki vuonna 2012 yhteensä miljoona matkustajaa. Vuoden 2013 tilastoissa Kiova-Žuljanyn kansainvälinen lentoasema kiilasi kakkossijalle, ja Donetsin lentoasema putosi Ukrainan 4. suurimmaksi lentoasemaksi.


title: Donetskin kansainvälinen lentoasema

text: Lentoasemalla tehtiin laajoja uudistustöitä vuosina 2009–2012, muun muassa rakennettiin uusi terminaalirakennus. Myös kentän aiemman 2 484-metrinen kiitotien rinnalle rakennettiin ennen jalkapallon vuoden 2012 Euroopan-mestaruuskilpailuja 4 000 metriä pitkäksi ja 60 metriä leveä suurkiitotie, jolle kaikentyyppiset laajarunkokoneet voisivat laskeutua. Aiempi kiitotie purettiin ja poistettiin käytöstä.


title: Donetskin kansainvälinen lentoasema

text: Keskiviikkona, helmikuun 13. päivänä 2013 kello 18:24 paikallista aikaa lentoaseman kiitotielle 08 sumussa laskeumassa ollut Antonov An-24 -tyyppinen ukrainalaisen "South Airlines"-lentoyhtiön potkuriturbiinikone joutui lento-onnettomuuteen. Laskeutuminen epäonnistui. Kuvaukset tapahtumien kulusta laskeutumisen aikana ovat aluksi osin ristiriitaisia. Joidenkin arvioiden mukaan koneen vasen siipi osui lähestymisen aikana lentokenttäalueen automaattisen sääaseman mastoon, sitten oikea siipi osui maahan, koneen runko katkesi kahteen osaan. Ainakin keulaosa koneesta päätyi maahan ylösalaisin. Onnettomuudessa kuoli 5 henkeä.


title: Donetskin kansainvälinen lentoasema

text: Keskiviikkona, helmikuun 13. päivänä 2014, ammuttiin alas Ukrainan asevoimien sotilaskuljetuskone Iljušin Il-76 lähellä Donetskin kansainvälistä lentoasemaa. Yhdeksän miehistön jäsentä ja 40 maahanlaskujoukkojen sotilasta 25. prikaatista kuoli.


title: Haldeman

text: Haldeman on muun muassa seuraavien henkilöiden sukunimi:


title: Joonas Angeria

text: Joonas Angeria (s. 23. maaliskuuta 1989) on suomalainen musiikkituottaja, säveltäjä, sanoittaja ja muusikko. Hänellä on kustannussopimus musiikkikustantamo HMC Publishing/Warner Musicille. Hänen managerinsa on yhdysvaltalainen AAM. Hän oli myös Nimetön -yhtyeen kosketinsoittaja.


title: Joonas Angeria

text: Angeria on kirjoittanut menestyskappaleita useille artisteille, kuten Isac Elliot, Pentatonix, Robin, Julie Bergan, Paula Vesala, Mikael Gabriel, Roope Salminen & Koirat, Satin Circus, Krista Siegfrids ja Pete Parkkonen. Suomen Musiikkikustantajat ry palkitsi Joonas Angerian vuoden kevyen musiikin tekijänä vuonna 2014.


title: Arare

text: Arare () oli keisarillisen Japanin laivaston Asashio-luokan hävittäjä toisessa maailmansodassa.


title: Arare

text: Alus tilattiin osana vuoden 1934 Maru-2-ohjelmaa Maizurun laivastontelakalta. Sen köli laskettiin 5. maaliskuuta 1937 ja alus laskettiin vesille vielä saman vuoden lopulla 16. marraskuuta. Alus valmistui 15. huhtikuuta 1938.


title: Arare

text: Alus lähti 18. marraskuuta 1941 Saekista Etorofuun Kuriileille päällikkönään Ogata Tomoe. Se kuului 2. laivaston 2. hävittäjälaivueen 18. hävittäjäviirikköön, jonka muut alukset olivat "Shiranui", "Kagerō" ja "Kasumi". Osasto saapui 1. hävittäjälaivueen kanssa määränpäähänsä 22. marraskuuta.


title: Arare

text: Keisarillisen Japanin laivaston hyökätessä Pearl Harboriin alus oli sijoitettuna Etorofuun Kuriileille, mistä se purjehti liittyen amiraali Nagumon lentotukialusosaston suojueeseen 7. joulukuuta. Alus suojasi osastoon liitettyjä tankkereita, mistä tehtävästä se palasi myöhemmin Nagumon laivasto-osastoon. Alus palasi 24. joulukuuta Kureen.


title: Arare

text: Alus suojasi 8.–14. tammikuuta 1942 viirikkönsä mukana lentotukialusosaston Japanista Trukille, mistä osasto jatkoi edelleen Rabauliin 20. tammikuuta. Se suojasi 23. tammikuuta 1942 lentotukialuksia "Akagi" ja "Kaga" Rabaulin ja Kaviengin maihinnousuissa, mistä "Arare" palasi viirikkönsä mukana 27. tammikuuta Trukille. Alus suojasi 1.–8. helmikuuta Yhdysvaltain laivastoa takaa-ajavia lentotukialuksia. Alus lähti 9. helmikuuta "Akigumon" kanssa merelle suojaten "Zuikakua", joka lähti Palaun kautta Yokosukaan, jonne alukset saapuivat 13. helmikuuta. "Arare" oli seuraavan kuukauden koulutettavana ja partioimassa Japanissa.


title: Arare

text: Alus lähti 17. maaliskuuta Yokosukasta "Kagerōn" ja "Akigumon" kanssa suojaten "Shōkakua" ja "Zuikakua" Staring-baai’hin Sulawesiin Alankomaiden Itä-Intiaan, jonne osasto saapui 24. maaliskuuta. "Arare" lähti viirikkönsä mukana 27. maaliskuuta suojaten lentotukialusosastoa Intian valtamerelle tehtävää iskua varten. Osaston iskettyä 5. huhtikuuta Colomboon ja 9. huhtikuuta Trincomaleehen alus palasi 23. huhtikuuta Kureen, jossa se siirrettiin telakalle.


title: Arare

text: Alus lähti viirikkönsä ja 2. hävittäjälaivueen mukana 21. toukokuuta Kuresta Saipanille, jonne ne saapuivat 25. toukokuuta. Alus lähti viirikkönsä mukana Saipanilta 3. kesäkuuta suojaten joukkojenkuljetussaattuetta, missä tehtävässä se oli Midwayn taistelun aikana. Taistelun jälkeen alus suojasi 17.�–23. kesäkuuta "Kumanon", "Suzuyan" ja "Nichieimarun" Trukilta Kureen.


title: Arare

text: Alus lähti 28. kesäkuuta "Kasumin" ja "Shiranuin" kanssa suojaamaan täydennysmatkalla olevan "Chiyodan" Yokosukasta Aleuteille Kiskalle, jonne ne saapuivat 4. heinäkuuta. Ollessaan seuraavana päivänä noin seitsemän merimailia Kiskan itäpuolella, aluksen keskilaivaan osui Yhdysvaltain laivaston sukellusvene "USS Growlerin" laukaisema torpedo. Alus upposi vieden mukanaan 104 merimiestä. "Shiranui" pelasti aluksen päällikön Ogatan sekä 42 eloonjäänyttä. "Arare" poistettiin alusluettelosta 31. heinäkuuta 1942.


title: Sigfrid

text: Sigfrid on germaaninen miehen etunimi. Nimi on yhdistetty "voittoa" tarkoittavasta sanasta "sig" ja "rauhaa" tarkoittavasta sanasta "frid". Saksassa nimi esiintyy muodossa Siegfried, joka tunnetaan parhaiten Niebelungen laulun sankarin nimenä. Ruotsissa nimen on kuitenkin tehnyt suosituksi erityisesti Pyhä Sigfrid, Ruotsin apostolina tunnettu keskiaikainen lähetyssaarnaaja, josta tuli myös Ruotsin ensimmäinen piispa. Hänen muistopäivänsä on vanhastaan 15. helmikuuta, joka on samalla Sigfridin nimipäivä sekä Ruotsissa että myös suomenruotsalaissa kalenterissa.


title: Sigfrid

text: Sipi ja Sippo saattavat olla suomenkielisiä muunnelmia ruotsin kautta tulleesta Sigfridistä. Sukunimenä Sippola on länsisuomalaista perua ja esiintynyt erityisesti Etelä-Pohjanmaalla ja Satakunnassa. Sen varhaisimpia mainintoja kirjallisissa lähteissä on Arvi Sippola Ulvilassa vuonna 1639. Länsi-Suomessa talon tai tilan nimi on siirtynyt viittaamaan sen asukkaisiin, mutta Sippola on vanhempaa perua. Se on viitannut Sipi-, Sipo- tai Sippo-nimiseen henkilöön, ja saattaa siten olla Sigfridiä huomattavasti vanhempaa perua.


title: Sigfrid

text: Suomessa nimi Sigfrid on vuoden 2009 loppuun mennessä annettu 1640 miehelle ja muutamalle naiselle.


title: Eero Tammi

text: Eero Tammi (s. 1983) on helsinkiläinen toimittaja, elokuvakriitikko ja elokuvatyöntekijä. Koulutukseltaan hän on elokuvaleikkaaja.


title: Eero Tammi

text: Tammi kuuluu "Filmihullu-lehden" toimituskuntaan. Hän on kirjoittanut myös STT:lle, Etelä-Suomen Sanomiin, Film-O-Holic.comiin (vuosina 2000-2007), "Kansan Uutisiin" ja englantilaiseen Sight & Soundiin.


title: Eero Tammi

text: Tammi on toiminut Fipresci-tuomaristojen jäsenenä monilla elokuvafestivaaleilla, kuten Mannheimissa ja Göteborgissa 2006, Cottbusissa ja Tromssassa 2008 ja Karlovy Varyn elokuvajuhlilla 2010. Hän on ollut pitkään mukana Sodankylän elokuvajuhlien järjestelyissä.


title: Eero Tammi

text: Tammi on perustanut koulujen elokuvakasvatukseen tarkoitetun IhmeFilmi-hankkeen.


title: Punkaharjun lukio

text:
Punkaharjun lukio oli Punkaharjulla, Itä-Suomessa sijainnut vuonna 1974 perustettu lukio, jossa opiskeli vuonna 2013 noin 60 opiskelijaa. Lukio lakkautettiin vuonna 1.8.2016. Koulussa opetti vuonna 2013 neljätoista lehtoria.
Keskustassa sijainneeseen lukioon ei ollut hakukynnystä eli keskiarvon minimivaatimusta. Lukio toimi samassa rakennuksessa Punkaharjun koulun sekä Punkaharjun päiväkodin kanssa. Lukio on perustettu vuonna 1975 ja se on toimi samassa rakennuksessa lakkautamiseen asti. Juuri perustamisen aikoihin silloisessa Mikkelin läänissä siirryttiin peruskoulujärjestelmään. Opiskelussa panostettiin yksilökohtaiseen opetukseen lukion pienimutoisen opiskelijamäärän ansiosta.


title: Syysmaisema Pielisjärveltä

text: Syysmaisema Pielisjärveltä on suomalaisen taiteilijan Eero Järnefeltin öljyvärimaalaus kankaalle vuodelta 1899. Kooltaan tämä yhdeksi suomalaisuuden ikoneiksi noussut maalaus on 61 cm × 198 cm ja se kuuluu Ateneumin taidemuseon kokoelmiin. Maalaus esittää Pohjois-Karjalassa silloisessa Pielisjärven kunnassa (nykyisin Lieksa) sijaitsevaa Pielinen-nimistä järveä kuvattuna Koli-nimiseltä vaaralta.


title: Syysmaisema Pielisjärveltä

text: Ennen tätä panoraamamaalausta Eero Järnefelt teki myös muita maalauksia Kolista. Hän oli käynyt siellä kaksi kertaa: vuonna 1892 ja vuonna 1895. Noilla käynneillään Järnefelt teki Kolilla luonnoksia ja otti valokuvia. Näiden luonnosten ja valokuvien pohjalta taiteilija teki vuonna 1899 tämän panoraamamaalauksen, josta tuli yksi Suomen taiteen kultakauden avainteoksista. Ajankohtaan liittyi Suomen kokema venäläistämispolitiikka ja suomalaisten vastareaktiot niihin. Kolin maisemiin yhdistettiin tästä lähtien voimakkaasti isänmaallisuus.


title: Syysmaisema Pielisjärveltä

text: "Syysmaisema Pielisjärveltä" ei vastaa täydellisesti todellista näkymää kaikilta yksityiskohdiltaan. Tärkeä tunnelmanluoja työssä on taivas sen veteen heijastuvine pilvineen. Ilma kirkastuu kohteessa järveltä päin ja sadepilvet väistyvät kallioisen syksyisen vaaran yltä. Taivas on tärkeä tekijä monessa muussakin Järnefeltin maalauksessa.


title: Putkikuonot

text: Putkikuonot ("Aulorhynchidae") on piikkikaloihin kuuluva heimo.


title: Putkikuonot

text: Putkikuonojen heimoon kuuluu 1 suku ja 1 laji, putkikuono ("Aulorhynchus flavidus"). Kooltaan se on pienehkö ja voi saavuttaa 17 cm:n pituuden. Putkikuonolla on pitkulainen ruumis, melko takana sijaitseva selkäevä, jota edeltää noin 25 yksittäistä piikkiä, myös vatsaevissä on piikki. Suu on pienikokoinen ja pitkän putkimaisen kuonon päässä.


title: Putkikuonot

text: Hyvin saman näköisen japaninputkikuonon ("Aulichthys japonicus")  on joskus katsottu kuuluvan samaan heimoon, mutta nykyään se luetaan hietakaloihin (Hypoptychidae). Japaninputkikuono on aasialainen kala, jota tavataan lähellä Japanin ja Korean niemimaan rannikkoa.


title: Putkikuonot

text: Putkikuonoa tavataan Tyynenmeren pohjoisosien rannikkoseuduilta alueelta, joka ulottuu Alaskasta Kaliforniaan. Heimon kalojen ravintoa on plankton.


title: Suomen Regions’ Cup 2013

text: Suomen Regions’ Cup 2013 on Suomen Regions’ Cupin toinen järjestämisvuosi. Cupiin ilmoittautui 177 joukkuetta.


title: Suomen Regions’ Cup 2013

text: Kilpailun voittaja saa paikan UEFA Regions’ Cupissa sekä 5 000 euroa. Toiseksi sijoittunut saa 1 000 euroa.


title: Suomen Regions’ Cup 2013

text: 1. kierrokselta aloitti 98 joukkuetta, 79 joukkuetta arvottiin suoraan 2. kierrokselle. Kierroksen pelit oli pelattava 20.4. mennessä (viimeinen peli pelattiin kuitenkin 28.4.) ja otteluparit arvottiin 8.2.


title: Suomen Regions’ Cup 2013

text: 2. kierroksella pelasivat 49 edellisellä kierroksella voittanutta joukkuetta, sekä 79 suoraan tälle kierrokselle arvottua joukkuetta. Kierroksen pelit oli pelattava 4.5. mennessä (pelattiin kuitenkin 11.5.) ja otteluparit arvottiin 8.2.


title: Suomen Regions’ Cup 2013

text: 3. kierroksella pelaavat 64 edellisellä kierroksella voittanutta joukkuetta. Kierroksen pelit on pelattava 25.5. mennessä ja otteluparit arvottiin 7.5. Korien joukkuemäärien tasaamiseksi Vaasan piirin joukkueista Kauhajoen Karhu on siirretty koriin 2.


title: Suomen Regions’ Cup 2013

text: 4. kierroksella pelaavat 32 edellisellä kierroksella voittanutta joukkuetta. Kierroksen pelit on pelattava 15.6. mennessä ja otteluparit arvotaan 28.5.


title: Suomen Regions’ Cup 2013

text: 5. kierroksella pelaavat 16 edellisellä kierroksella voittanutta joukkuetta. Kierroksen pelit on pelattava 6.7. mennessä ja otteluparit arvotaan 18.6.


title: Suomen Regions’ Cup 2013

text: Välierissä pelaavat 8 edellisellä kierroksella voittanutta joukkuetta. Kierroksen pelit on pelattava 27.7. mennessä ja otteluparit arvotaan 9.7.


title: Suomen Regions’ Cup 2013

text: Välierissä pelaavat 4 edellisellä kierroksella voittanutta joukkuetta. Kierroksen pelit on pelattava 17.8. mennessä ja otteluparit arvotaan 30.7.


title: Suomen Regions’ Cup 2013

text: Finaali pelataan 28.9. Suomen Cupin finaalin yhteydessä.


title: Mun maailma

text: Mun maailma on suomalaisen rap-artisti Mikael Gabrielin kolmas studioalbumi. Se julkaistiin Universalin kautta 10. toukokuuta 2013.


title: Mun maailma

text: "Mun maailma" oli Suomen virallisella albumilistalla 11 viikkoa, parhaimmillaan 20. sijalla viikolla 20/2013."Kipua" sisältää samplen Kristiina Braskin kappaleesta "Tuulilasin nurkkaan".


title: Kari Aro

text: Kari Aro (28. joulukuuta 1935 Forssa – 21. lokakuuta 2003 Forssa) oli suomalainen jääkiekkoilija ja "Koho"-jääkkökiekkomailoja valmistaneen Koho-tuote Oy:n perustaja. Koulutukseltaan hän oli ekonomi.


title: Kari Aro

text: Aro pelasi jääkiekkoa ja jalkapalloa aluksi Helsingin HJK:ssa ja sitten Turun TPS:ssä. Hän pelasi 174 SM-sarjan jääkiekko-ottelua ja keräsi 175 tehopistettä. Aro oli mukana myös MM-kisoissa kaksi kertaa. Jalkapalloa Aro pelasi useita vuosia mestaruussarjassa.


title: Kari Aro

text: Aro kehitti Koho-jääkiekkomailan opiskeluaikanaan Helsingissä puuseppä Yrjö Sartokarin verstaalla. Vuonna 1964 perustettiin mailoja valmistamaan "Koho-tuote Oy" jonka toimipaikka sijaitsi Forssassa. Vuonna 1974 Koho-tuote valmisti jo 1,5 miljoonaa mailaa vuodessa ja mailoja vietiin 20 maahan. Samana vuonna Koho-tuotteen osake-enemmsitö siirtyi Amer-yhtymälle ja pari vuotta myöhemmin Aro luopui osakkuudestaan yhtiössä. Koho on edelleen olemassa jääkiekkovarusteiden ja -mailojen tuotemerkkinä.


title: Kari Aro

text: Aro julkaisi myös kirjan "Kansansosialismi vesimiehen aikaan" (Meininkikirja, Forssa 1976) jossa hän esitti perustelut ja rakennekaavan tulevaisuuden talousjärjestelmälle, joka vallitsisi Vesimiehen aikaan vuonna 2176. Aro piti 1980-luvun lopulla ufoja käsitelleitä näyttelyitä Forssassa, teki avaruusaiheisia sävellyksiä ja sanoituksia sekä Vesimiehen ajan avaruuskabareen. Hän uskoi avaruuden sivilisaatioiden pyrkivän pelastamaan ihmiskunnan ydinsodalta ja liittämään heidät osaksi galaktisten sivilisaatioiden liittoa.


title: Vallinkoski (maalaus)

text: Vallinkoski on suomalaisen taiteilijan Victor Westerholmin öljyvärimaalaus kankaalle vuodelta 1913. Kooltaan tämä maalaus on 86×206 cm ja se kuuluu Ateneumin taidemuseon kokoelmiin.


title: Vallinkoski (maalaus)

text: Teosta "Vallinkoski" pidetään Victor Westerholmin uusromanttisen kauden viimeisenä voimannäytteenä. Tämän monumentaalisen teoksensa hän loi dekoratiivisin keinoin, jossa harmaassa talvisäässä Vallinkoski vyöryy voimallisena lähes koko maalauksen levyisenä keltamustana virtana maalauksen alanurkkaan asti. Taustalla on näkyvissä Vuoksen rauhallisia rantapenkereitä ja keskeisesti esiin työntyvä niemenkärki. Westerholm teki aiheesta ensin version, jossa korostuivat värit, mutta viimeiseksi versioksi jäi tämä leveä maalaus.


title: Vallinkoski (maalaus)

text: Westerholm oli kuvannut Kymijoen virtaa jo usein, vuodesta 1897 saakka. Yleensä kaikki hänen talviset jokimaisemansa ilmentävät luonnon ja luonnonvoimien ihailua, lähes haltioitumiseen saakka. Hän on yksi skandinaavisen kansallisromantiikan ja symbolismin edustaja.


title: Salehardin lentoasema

text: Salehardin lentoasema (, ) on Luoteis-Siperiassa sijaitsevan Venäjän federaation Jamalin nenetsien autonomisen piirikunnan pääkaupunki Salehardin lentoasema.


title: Salehardin lentoasema

text: Matkustajamääriltään hieman suuremman Novyi Urengoin lentoaseman rinnalla se kertoi vuonna 2012 haluavansa saada kansainvälisen lentoaseman aseman.


title: Talvimaisema, iltarusko

text: Talvimaisema, iltarusko eli Rantatie talvella on suomalaisen taiteilijan Fanny Churbergin vuodelta 1878 oleva öljyvärimaalaus kankaalle, joka on kiinnitetty levylle. Kooltaan työ on 26×40,5 cm ja se kuuluu Ateneumin taidemuseon kokoelmiin, jonne se lahjoitettiin vuonna 1940.


title: Talvimaisema, iltarusko

text: Churberg suhtautui intohimoisesti maalaamiseen ja Pohjolan pimeään vuodenaikaan. Vauhtiin päästyään hän maalasi ja läiski värejä ilmaisuvoimallisesti kankaalleen luoden niistä oman tavaramerkkinsä aiheita ikuistaessaan. Maalaus "Talvimaisema, iltarusko" on ekspressiivisesti toteutettu. Siinä korostuvat siveltimenvedot ja niiden rytmi. Aihetta ja sommittelua joku saattaa pitää peräti vanhakantaisena.


title: Antti Hartikainen

text: Antti Hartikainen (s. 21. helmikuuta 1963) on yleisesikuntaupseeri ja Tullin pääjohtaja. Hänet nimitettiin virkaan 1. toukokuuta 2012 alkaen seitsemän vuoden määräajaksi. Aiemmin hän on toiminut rajavartiolaitoksessa ja kansainvälisissä tehtävissä, vuodesta 2010 alkaen EU:n Armenian neuvonantajaryhmän päällikkönä ja yhdennetyn rajaturvallisuuden neuvonantajana Armeniassa.


title: Antti Hartikainen

text: Hartikainen oli kesästä 2013 virkavapaalla EU:n Libyan kriisinhallintaoperaatioon osallistumisen vuoksi. Tullin sisällä Hartikaisen paluuseen suhtauduttiin hyin ristiriitaisesti, ja hänen sijaisensa Leo Nissinen lähetti valtiovarainministeriöön Hartikaista hyvin voimakkaasti arvostelevan kirjeen. Sisäministeri Päivi Räsänen antoi Hartikaiselle vakavan huomautuksen, mutta hän voi palata tehtäviinsä.


title: Antti Hartikainen

text: Hartikaisesta tehtiin tammikuussa 2016 rikosilmoitus, jonka aiheena oli viestintäsalaisuuden rikkominen. Se todettiin kuitenkin aiheettomaksi, sillä näyttöä siitä, että sähköpostin välitystietoja olisi hankittu laittomasti teknisin keinoin, ei löytynyt, eikä häntä pidätetä virasta. Hän oli lähettänyt viestin väärälle henkilölle, joka lähetti sen eteenpäin, vaikka Hartikainen pyysi tuhoamaan sen. Tieto viestin eteenpäin välittymisestä tuli hänelle suullisesti kolmannelta henkilöltä.


title: Antti Hartikainen

text: Syyttäjä nosti tammikuussa 2017 Hartikaista vastaan syytteen virkarikoksesta Helsingin käräjäoikeudessa. Hartikainen on marraskuussa 2015 osallistunut kokoukseen, jossa on käsitelty epäsuorasti hänen puolisonsa määräaikaista virkasuhdetta. Hartikainen jääväsi itsensä asian käsittelystä, mutta ei poistunut kokouksesta asian käsittelyn ajaksi. Eduskunnan oikeusasiamies katsoi nimettömän kirjeen perusteella tehdyn selvityksen jälkeen, että Hartikainen menetteli asiassa hallintolain vastaisesti. Käräjäoikeus tuomitsi Hartikaisen 4.5.2018 kymmeneen päiväsakkoon virkavelvollisuuden rikkomisesta.


title: Gertrude Liebhart

text: Gertrude Liebhart (s. 26. lokakuuta 1928) on itävaltalainen kilpauransa päättänyt ratameloja.


title: Gertrude Liebhart

text: Liebhart saavutti olympiahopeaa naisten 500 metrin kajakkiyksiköissä Helsingissä 1952. Lisäksi hän saavutti Fritzi Schwinglin kanssa ratamelonnan MM-kilpailuissa 500 metrin kajakkikaksikoissa hopeaa (1950) ja pronssia (1948).